Treći rebalans budžeta i povratak opozicije - Glas Podrinja\nKao razlog za rebalans budžeta navedeno je povećanje prihoda i to po osnovu prenetih namenskih transfernih sredstava iz budžeta Republike za investicije, a veći su i prihodi od poreza na zarade. Opozicioni odbornici Dragan Stanković i Miloš Jevtić učestvovali su u radu i predstavljali konstruktivnu opoziciju\nPovratak dvojice odbornika opozicije iz Inicijative Selo - grad u skupštinske klupe obeležio je deseto zasedanje Skupštine grada, održane u petak. Na dnevnom redu je bilo 27 tačaka, od kojih je najznačajnija treći rebalans budžeta grada.\nKao razlog za rebalans budžeta navedeno je povećanje prihoda i to po osnovu prenetih namenskih transfernih sredstava iz budžeta Republike za investicije, a veći su i prihodi od poreza na zarade. Povećani su i rashodi za finsiranje postojećih projekata, ali za finansiranje novih.\nJedna od važnijih tačaka koje su usvojene u petak jeste i formiranje Lokalnog antikorupcijskog foruma grada Šapca, za koji je istaknuto da će biti nestranačko telo\n-Veliko je zadovoljstvo što je grad Šabac usvojio treći rebalans budžeta, zbog toga što time pokazujemo jedan odgovoran odnos prema budžetu grada. Budžet je veći nego što je planirano na početku godine. Osnov za povećanje je usvajanje projekata, kojima je Šabac aplicirao, od strane Vlade Republike Srbije, pre svega projekat “Pametan grad - grad budućnosti” gde je Šabac dobio nešto manje od 80 miliona. Takođe je i 45 miliona dinara više od poreza na zarade, nego što smo planirali. Ulazimo u realizaciju velikih projekata, a to su izdvajanja oko 130 miliona za asflatiranje 12 seoskih puteva. Veliki projekat je i izgradnja otvorenog bazena. Obećali smo to u vrlo kratkom vremenskom intervalu biće raspisan tender za gradnju tri bazena: jednog olimpijskog, jednog srednjeg i jednog malog, pored zatvorenog bazena. Imamo i ulaganje u JKP “Stari grad”, koje je godinama urušavano. Nabavićemo im nova sredstva za rad, kako bi njihova usluga bila što kvalitetnija, rekao je gradonačelnik Šapca Aleksandar Pajić.\nJedna od važnijih tačaka koje su usvojene u petak jeste i formiranje Lokalnog antikorupcijskog foruma grada Šapca, za koji je istaknuto da će biti nestranačko telo.\nGrađani od nas zahtevaju istinu i da tu istinu kažemo u ovoj Skupštini. Inicijativa selo - grad je došla da pokažemo i drugu stranu, a ne samo ono što Srpska napredna stranka priča\nOpozicioni odbornici Dragan Stanković i Miloš Jevtić učestvovali su u radu i predstavljali konstruktivnu opoziciju. Stanković se javljao po gotovo svim tačkama i iznosio svoje stavove i predloge.\n-Građani od nas zahtevaju istinu i da tu istinu kažemo u ovoj Skupštini. Inicijativa selo - grad je došla da pokažemo i drugu stranu, a ne samo ono što Srpska napredna stranka priča. Rasprava je u manjoj ili većoj meri bila korektna, iako uviđam nestrpljenje kod odbornika SNS kada izlazimo, a tražili su parlamentarnu demokratiju. Sada je imaju. Raspravljaćemo i dalje o svakoj tački o kojoj imamo neke inforamcije i možemo da utičemo da na neki način poboljšamo živote građana Šapca. Bićemo zaista konstruktivna opozicija koja će davati predloge i rešenja. Na drugim odbornicima opozcije je da odluče kako će postupiti. Poštujemo svaku njihovu odluku. Nama je zajedničko da imamo zajedničkog političkog neistomišljenika, a to je SNS, rekao je Dragan Stanković.\nGradonačelnik Aleksandar Pajić je izrazio zadovoljstvo što je deo odborničke grupe Nebojša Zelenović - Šabac je naš ušao u Skupštinu i dali konstruktivan doprinos njenom radu.\nPredsednik Skupštine grada Nemanja Pajić, takođe je pozdravio odluku da deo opozcije dođe na sednicu.\n-Drago mi je da je do ovoga došlo i mislim da je ovo nagoveštaj da će i drugi opozicioni odbornici krenuti ovim putem. Mogu sada jasno da vide šta mogu da očekuju, da neće biti uskraćeni za reč i da će moći da kažu sve što misle, naravno u skladu sa poslovnikom i statutom. Nadam se da će još njih odlučiti da uzmu učešće u radu, rekao je Nemanja Pajić.\nNa desetoj sednici usvojeni su i izveštaji o poslovanju javnih preduzeća za 2020. godinu, kao i izmene statuta Šabačkog pozorišta, Kulturnog centra u Šapcu i Doma kulture u Prnjavoru.


Farmaceutska industrija EU protiv nerealnih očekivanja, bezbednost vakcine najvažnija | EurActiv Serbia\nFarmaceutska industrija EU protiv nerealnih očekivanja, bezbednost vakcine najvažnija\nGeneralna direktorka Evropske federacije farmaceutskih industrija i udruženja (EFPIA) Natali Mol izjavila je da je nemoguće sa sigurnošću odrediti kada će se pojaviti pouzdana vakcina protiv COVID-19. Istovremeno, mediji ocenjuju da Evropska unija kasni za drugim razvijenim državama u nabavci dovoljnih količina buduće vakcine za svoje građane.\n"Imamo razumevanje i zaista delimo nadu i želju svih ljudi da se što pre pojavi vakcina protiv COVID-19 ali to nipošto ne sme da se dogodi nauštrb bezbednosti", rekla je Mol u intervjuu za grčku televiziju MEGA.\nŠirom Evrope sve su žustrije rasprave o tome kada bi željno očekivana vakcina mogla da se nađe na tržištu. Pojedini zvaničnici EU izrazili su nadu da bi prva vakcina već u novembru mogla da dobije komercijalnu dozvolu, ali je sama farmaceutska industrija ublažila takva preterana očekivanja.\n"Mnogo ljudi je reklo mnoge stvari. Znam da ima i glasina da Evropska agencija za lekove barata sa avgustom 2021. godine kao terminom za tržišnu autorizaciju", rekla je Natali Mol.\n"Zato treba da se držimo stvarnih najava a ne glasina i da osiguramo da budu sprovedeni svi neophodni testovi bezbednosti i efikasnosti da bi postojalo apsolutno poverenje u vakcinu", rekla je Mol.\nPrema najnovijim podacima Svetske zdravstvene organizacije (SZO), širom sveta u toku je 176 projekata razvoja vakcine protiv korone, a 39 potencijalnih vakcina ušlo je u kliničku fazu ispitivanja na ljudima.\nRusija je 11. avgusta prva zvanično licencirala vakcinu protiv COVID-19, ali je to u svetu primljeno sa uzdržanošću pošto ruska vakcina nije prošla uobičajena klinička ispitivanja.\n"Naravno, i naše kompanije bi bile prezadovoljne kada bi mogle da izbace nešto na tržište što bi imalo odobrenje Evropske agencije za lekove, ali što bi bilo i generalno i globalno prihvaćeno", rekla je Mol, dodajući da je to put kojim evropska farmaceutska industrija namerava da ide.\nSZO je početkom septembra saopštila da ne očekuje masovniju vakcinaciju protiv COVID-19 do sredine 2021. godine.\nIstovremeno, prema izveštajima medija, Evropska unija u globalnoj utrci država da za svoje građane obezbede buduću vakcinu značajno zaostaje za SAD i Velikom Britanijom.\nNemački dnevnik Velt (Die Welt) objavio je u nedeljnom izdanju da su SAD već obezbedile 800 miliona doza vakcine od šest različitih proizvođača. Pored toga, SAD su rezervisale i mogućnost da u nekom kasnijem trenutku nabave još 1,4 milijarde doza vakcine.\nVelika Britanija je, prema pisanju lista, takođe sa šest proizvođača sklopila ugovore o kupovini više od 340 miliona jedinica vakcine, što je stavlja na prvo mesto među industrijskim zemljama po broju vakcina po stanovniku.\nSa druge strane, EU je za svojih 446 miliona stanovnika u 27 zemalja članica samo sklopila okvirni ugovor sa farmaceutskom kompanijom Astra Zeneka o kupovini 300 miliona doza vakcine, sa dodatnom opcijom za još 100 miliona.\nU Evropskoj komisiji, listu Velt am zontag je rečeno da komisija "radi na svim frontovima kako bi istu stvar dogovorila i sa drugim proizvođačima, sa kojima je već završila početne pregovore".\nIzvor: EURACTIV.com, EURACTIV.de


Na današnji dan 1916. godine, na Kajmakčalanu je počela ofanziva srpske vojske protiv Bugara i Nemaca u Prvom svetskom ratu.\n1494 - Rođen je francuski kralj Fransoa I (Francois) koji je tokom vladavine (1515-47) osvojio Milano, ali nije uspeo da se učvrsti u Italiji. Njegovu ambiciju da postane rimsko-nemački car sprečio je Karlo V, s kojim je potom Fransoa I vodio četiri rata.\n1583 - Rođen je italijanski orguljaš i kompozitor Đirolamo Freskobaldi (Girolamo Frescobaldi), najveći majstor svog vremena, koji je kompozicije za orgulje obogatio novim izražajnim sredstvima. U Italiji nije imao značajnije sledbenike, ali je presudno uticao na austrijske i nemačke barokne majstore, kao i na Baha (Bać).\n1913 - Rođen je američki atletičar Džesi Ovens (Ješe Owens) koji je osvojio četiri zlatne medalje na Olimpijskim igrama u Berlinu 1936. Njegov trijumf naljutio je Adolfa Hitlera, koji je napustio počasnu ložu kako bi izbegao da se rukuje s njim zato što je crnac.\n1943 - Nemački komandosi su u Drugom svetskom ratu, na osnovu naredbe Adolfa Hitlera, oteli bivšeg italijanskog diktatora Benita Musolinija (Mušolini) koga su nove italijanske vlasti stavile u zatvor.\n1953 - Nikita Hruščov izabran je za prvog sekretara Centralnog komiteta KP ŠSR.\n1970 - Palestinski otmičari su u Jordanu miniranjem uništili tri aviona, oteta šest dana ranije posle poletanja iz Njujorka ka Evropi. Prethodno su oslobodili putnike u zamenu za palestinske zatvorenike, među kojima i za otmičarku četvrtog aviona, Lejlu Kaled (Leila Khaled).\n1974 - Vojnim pučem svrgnut je sa vlasti etiopski car Haile Selasije (Selašie) koji je 1928, posle smrti Menelika II postao kralj, a 1930. car Etiopije.


Švajcarci izglasali gašenje stranih sajtova za kockanje - 11.06.2018, Sputnik Srbija\nGrađani Švajcarske su na referendumu podržali novi zakon kojim se blokiraju svi strani sajtovi za kockanje. 11.06.2018, Sputnik Srbija\n15:01 11.06.2018 (Osveženo: 14:57 21.09.2021)\nNa referendumu je 72,9 odsto Švajcaraca zaokružilo „da“ za novi Zakon o kockanju, uprkos kritikama da se njime sprovodi internet cenzura. Zakon su već izglasala oba doma švajcarskog parlamenta, a trebalo bi da stupi na snagu 2019. godine.\nTom prilikom, rad na internetu će biti dozvoljen samo kazinima i kladionicama sertifikovanim u Švajcarskoj.\nŠvajcarska vlada se nada da će ovaj zakon smanjiti broj zavisnika od kocke.


Magazin Intermezzo – BiH vicešampion u lošim putevima\nPo kvalitetu puteva, BiH zauzima 141. mjesto u svijetu, od ukupno 142 zemlje sa globalne liste konkurentnosti, pokazuju podaci iz izvještaja Svjetskog ekonomskog foruma.\nOvi poražavajući podaci pokazuju da je po kvalitetu puteva iza nas samo Moldavija, s nešto manjom ocjenom, a da su u boljoj poziciji čak i države poput Burundija, Burkine Faso, Nepala, Mozambika, Zimbabvea, Tanzanije i drugih.\nTakođe, ispred nas su i zemlje regiona, pa je tako u najboljoj poziciji Hrvatska, koja zauzima 27. poziciju, te Slovenija na 44. mjestu, zatim Crna Gora na 99. i Srbija kao 131. svjetska zemlja po kvalitetu puteva.\nStručnjaci navode da su podaci poražavajući, ali i da ih treba uzeti s rezervom jer kvalitet puteva zavisi i od geografskog položaja zemlje. Smatraju da njihov kvalitet, između ostalog, zavisi od količine zavoja, broja pristupnih puteva i naseljenih mjesta.\nKako je kazao Milenko Jaćimović, predsjednik Udruženja za unapređenje saobraćaja RS, evropski standardi o izgradnji brzih cesta u BiH su najmanje zastupljeni. On je naveo da je sličnu analizu sprovela i “EuroRAP”, kojs se bavi i bezbjednošću drumskog saobraćaja, i da je potvrdila da su putevi u BiH jedni od najrizičnijih u Evropi.\n“Problem je u održavanju putne mreže, mnoštvu udarnih rupa, nepreglednih krivina, zatim nedostataku oznaka na kolovozu, a često su prisutni i odroni kamenja”, rekao je on i dodao da su analize evropskih stručnjaka pokazale da oko 51 odsto magistralnih puteva u BiH spada u puteve visokog rizika.\nIza nas je samo Moldavija, a u boljoj poziciji su čak i države poput Burundija, Burkine Faso, Nepala, Zimbabvea i Tanzanije\nIz “EuroRAP”-a je ocijenjeno da je mogućnost pogibije na putevima u BiH dva do tri puta veća nego na evropskim putevima.\nMuhamed Šaćiragić, predsjednik Udruženja inženjera saobraćaja i komunikacija BiH, rekao je da su u BiH većinom asfaltni putevi, te da ima nešto betonskih. On je naveo da posjedujemo vrlo malo autoputeva, u čemu se razlikujemo od dosta zemalja i zbog čega smo u dosta lošijoj poziciji.\n“Razvojem putne mreže došlo bi do razvoja zemlje, ali mi imamo samo nekoliko dionica puteva”, rekao je Šaćiragić.\nU Ministarstvu saobraćaja i veza RS su kazali da nisu zvanično upoznati s ovim izvještajem i parametrima koji su uzeti u obzir tokom analize, tako da nisu željeli komentarisati rezultate. Naveli su da institucije RS čine maksimalne napore na unapređenju saobraćajne infrastrukture, što je jedan od najvećih prioriteta ovog i prošlog saziva Vlade, te da je od 2006. godine u puteve uloženo preko milijardu KM.\n“U ratnom periodu u RS je uništeno ili oštećeno oko 70 odsto putne mreže, preko 30 većih mostova, te je oko 90 odsto mreže lokalnih puteva bilo bez savremenog kolovoza”, kazali su u resornom ministarstvu.\nDo zaključenja sutrašnjeg broja “Nezavisnih” nismo dobili komentar iz Ministarstva prometa i komunikacija FBiH.\nSajam avanturizma “Čist Vrbas” u Banjaluci\nPeugeot 2008 osvojio prestižnu nagradu Auto Evropa u Italiji\nPežo "DANI SENZACIJA"\nOBJAVLJENO U » Aktuelno, Urban


JobFair20 - Kreiraj svoju budućnost\nPRIJAVA ZA RAZGOVOR ZA POSAO\n“Simulacija razgovora za posao” jedna je od dodatnih aktivnosti projekta JobFair koja je tu da ti pomogne da unaprediš svoje veštine i da se kroz direktan kontakt sa poslodavcima oprobaš u pravom razgovoru za posao.Ova radionica je edukativnog karaktera osmišljena s ciljem da studentima pruži priliku da se na kratko nađu u ulozi kandidata i time prevaziđu tremu i strah od ovakvih susreta u budućnosti.\nSvi razgovori se odvijaju na ozbiljnom i visoko profesionalnom nivou čime se postiže utisak stvarne intervju atmosfere. Razgovore vode predstavnici kompanija učesnica sajma. Kompanije se na ovaj način upoznaju sa zainteresovanim, mladim kandidatima, njihovim načinom razmišljanja.\nOve godine si u prilici da se upoznaš sa predstavnicima više od 20 kompanija koje ti nude čak 62 pozicije. Na tebi je da prikažeš sve svoje veštine i znanja, predstaviš se u najboljem svetlu i time obezbediš svoje potencijalno mesto u nekoj od njih.\nSimulacije razgovora za posao održaće se 3. novembra putem ZOOM platforme sa početkom u 9 časova.\nPrijave su trenutno zatvorene! Vidmo se 2. i 3. novembra na našem sajtu.\nSajam poslova „JobFair 20 - Kreiraj svoju budućnost!” održaće se 2. i 3. novembra 2020. godine online.\n© Designed and Developed by JobFair


KAZNE POVEĆANE I ZA 300 PUTA\nIzvor: Novosti/Alo.rs/J.P./Lokalne novine | Obrenovac, 08.09.2021.\nOsim uvećane naknade štete, predviđena je zabrana rada\nUmesto 24 dinara po toni za nelegalnu eksploataciju kamena, sada je kazna za "divlje" kopanje ove rude trostruka vrednost tržišne cene od 475 dinara po toni.\nTako će sada nedozvoljeno vađenje 80.000 tona kamena koštati 60 puta više - sa 16.000 evra poskupeće na vrtoglavih - milion evra. Po novoj uredbi koju je pre nekoliko dana usvojila Vlada Srbije, kazne za eksploatisanje ruda bez dozvole će se, u zavisnosti od tržišne cene sirovine, povećati i do 300 puta.\nKako u Ministarstvu rudarstva objašnjavaju, namera je da se ovom uredbom spreči i kazni nelegalna ekpsploatacija, obeshrabri kopanje "na crno", a novac slije u budžet u slučajevima kršenja zakona.\nPrema novoj uredbi o utvrđivanju vrednosti iskopane mineralne sirovine ili drugih geoloških resursa bez potrebnih odobrenja, uvećavaju se iznosi naknade štete za eksploataciju sirovina. Doneta je na osnovu izmenjenog Zakona o rudarstvu i geološkim istraživanjima, usvojenog u aprilu, a podrazumeva da naknada štete za nelegalnu eksploataciju bude u visini trostruke tržišne vrednosti iskopane mineralne sirovine.\n- Na primer, za eksploataciju kamena kao tehničkog građevinskog materijala, nelegalnom eksploatacijom po novoj uredbi plaća se naknada štete u 60 puta većem iznosu nego ranije. Kod mineralnih sirovina veće vrednosti, iznos naknade štete uvećava se i do 300 puta u odnosu na ranije propise - kažu u ministarstvu.\nKako objašnjavaju, osim uvećane naknade štete, za nelegalno rudarenje predviđene su zabrana rada i kazna za privredni prestup u iznosu do tri miliona dinara, koje se izriču na osnovu izvršenog inspekcijskog nadzora.\nKada geološki ili rudarski inspektor utvrdi terenskim nadzorom nelegalnu eksploataciju, prvo mora da utvrdi izvršioca - kaže prof. Dragovan Rabrenović, direktor Geološkog zavoda.\n- Zatim rešenjem zabranjuje radove i nalaže da ovlašćena geodetska kuća izmeri iskopane količine. Po dobijanju dokumenta i karte sa količinom iskopanog materijala obračunava se i dostavlja nalog iz kojeg se vidi koliko mora da se nadoknadi šteta državi. Inspektor šalje tužiocu prijavu za privredni prestup, gde je po našem zakonu zaprećena kazna od tri miliona dinara.


Свечано затварање Твининг пројекта од милион евра за већу конкурентност српске привреде у ЕУ\t| Arhiva internet prezentacije Ministarstva privrede do 31. avgusta 2021. godine\nSvečano zatvaranje Tvining projekta od milion evra za veću konkurentnost srpske privrede u EU\nVeća konkurentnost srpskih preduzeća i industrije na tržištu Evropske unije – to je rezultat upravo sprovedenog Tvining projekta „Jačanje kapaciteta nacionalnog sistema za infrastrukturu kvaliteta i tela za ocenu usaglašenosti proizvoda u Republici Srbiji” kroz koji je, u te svrhe, uloženo 1.000.000 evra.\n„Intergisanje srpske privrede u jedinstveno tržište Evropske unije je jedan od strateških ciljeva Srbije. Iskustva zemalja članica EU nam pomažu u ostvarenju tog cilja, pomoću projekata kao što je ovaj”, rekao je v.d. pomoćnika ministra privrede Aleksandar Starčević na svečanom zatvaranju Tvining projekta u Ambasadi Republike Češke u Beogradu.\nOn je dodao da je projekat doprineo unapređenju sistema koji omogućava srpskoj privredi da plasira kvalitetne i bezbedne proizvode, kako na inostrano tako i na domaće tržište.\nAmbasadorka Češke u Srbiji Ivana Hlavsova ukazala je da je saradnja sa Ministarstvom privrede uvek bila na visokom nivou i istakla da su razmena iskustva i saradnja važni budući da ta zemlja ima značajno iskustvo u oblasti testiranja kvaliteta proizvoda.\nOna je naglasila da je projekat pomogao da se Srbija još više približi standardima EU i da Češka Republika izražava punu podršku opredeljenju Srbije da postane član EU.\nŠef sektora za evropske integracije i ekonomske poslove Delegacije EU u Srbiji Radica Nusdorfer podseća da Evropska unija kontinuirano, već više od 15 godina, podržava sektor Infrastrukture kvaliteta sa bespovratnom donacijom od 15 miliona evra u opremi i tehničkoj pomoći.\n„Važno nam je i da srpska privreda bude svesna svojih obaveza u oblasti bezbednosti proizvoda, pa će naša projektna saradnja ubuduće biti usmerena ka malim i srednjim preduzećima, potrošačima i institucijama u lancu infrastrukture kvaliteta“, rekla je Nusdorfer.\nTvining projekat koji je danas svečano zatvoren pomogao je izgradnju efikasnog i međunarodno priznatog sistema infrastrukture kvaliteta u Srbiji. To je omogućilo domaćim preduzećima i industriji bolje uslove za sprovođenje tehničkog zakonodavstva i primenu standarda za proizvode i sisteme menadžmenta.\nZahvaljujući projektu unapređeno je tehničko zakonodavstvo i još više harmonizovano sa evropskim propisima u oblasti metrologije, prethodno upakovanih proizvoda, aerosola, igračaka, ATEH-a i liftova.\nPoboljšani su kapaciteti Sektora za kvalitet i bezbednost proizvoda Ministarstva privrede u pogledu pružanja usluga i pomoći industriji, a ojačani su i kapaciteti nacionalnih institucija infrastrukture kvaliteta za sprovođenje tehničkog zakonodavstva i primenu standarda.\nProjekat je bio usmeren ka unapređenju zaštite bezbednosti i zdravlja korisnika, odnosno unapređenju zaštite interesa potrošača, podizanju konkuretnosti privrede Srbije, uklanjanju nepotrebnih prepreka trgovini u svetlu pregovora sa EU kako bi se olakšala trgovina robom između EU i Srbije i jačanju nacionalnih institucija infrastrukture kvaliteta.\nTvining projekat je započet 01. oktobra 2015. godine, a njegova realizacija trajala je 25 meseci.\nKroz projekat koji se finansirao iz pretpristupnih fondova Evropske unije i budžeta Republike Srbije u ukupnoj vrednosti od 1.000.000 evra promovisana je i važnost ispunjavanja zahteva iz evropskih tehničkih propisa. Projekat je finansiran iz IPA fondova sa 900.000 evra i i kroz nacionalno sufinansiranje od 100.000 evra.\nProjekat su u partnerstvu sprovodili konzorcijum iz Češke (Češki institut za metrologiju, Češka kancelarija za standarde, metrologiju i ispitivanje i Češki institut za akreditaciju) i Ministarstvo privrede Republike Srbije.\nPočetna»Vesti»Svečano zatvaranje Tvining projekta od milion evra za veću konkurentnost srpske privrede u EU


24 Oct 2016, 13:52 Požarevac Večernje novosti Marina Milenković\nDOBRA posećenost Beogradskog sajma knjiga pokazatelj je da u Beogradu i Srbiji, uprkos globalnom trendu dominacije industrije zabave i spektakla, postoji veliko interesovanje za knjigu i čitanje. To ne čudi, s obzirom na to da je Srbija oduvek bila zemlja briljantnih pisaca, kritičara, lingvista, a na prvom mestu zemlja koja je dala Vuka i Dositeja, genijalne tvorce našeg jezika i pisma, kaže za "Novosti", uoči otvaranja naše najveće i najmasovnije smotre pisane reči, ministar kulture i informisanja Vladan Vukosavljević.\n-Beogradski sajam knjiga je i idealna prilika da svi zainteresovani na jednom mestu, pod gotovo optimalnim uslovima, nabave i nove i stare naslove autora iz celog sveta, stručnu literaturu za usavršavanja i razna istraživanja, kao i da se upoznaju s novinama u oblasti izdavaštva - smatra ministar Vukosavljević.\n-Bilo bi dobro da tokom cele godine vlada interesovanje za knjigu, a ne samo u vreme Beogradskog sajma knjige i sličnih manifestacija. Upravo zbog toga Ministarstvo kulture i informisanja imaće vrlo aktivnu ulogu i sprovešće niz akcija čiji je cilj jačanje kapaciteta ustanova, biblioteka i knjižara, kako bi se podigao opšti nivo kulture i pismenosti.\nPovodom izgradnje brze saobraćajnice Požarevac – Golubac, potrebno je da se vlasnici navedenih katastarskih parcela…\nKomanda garnizona vraćena crkvi\nZgrada Komande garnizona Požarevca vraćena je Požarevačko- Braničevskoj Eparhiji, čeka se da grad obezbedi prostor…\n7 Dec 2021, 12:11\nGradsko veće Grada Požarevca poziva sve građane, udruženja, stručnu javnost i druge zainteresovane subjekte da se upoznaju…


BORELJ: Cilj razgovora sa našim balkanskim partnerima da razumijemo njihove brige | Banjaluka.net\nBORELJ: Cilj razgovora sa našim balkanskim partnerima da razumijemo njihove brige\nŠef diplomatije EU Josep Borrell kazao je da je organizirao večeru za šest lidera Zapadnog Balkana u kako bi obnovio tradiciju redovnih razgovora “o regionu sa regionom” i kako bi se na otvoren način razmotrile situacija i izazovi Zapadnog Balkana.\n“Cilj je da se povežemo sa našim partnerima u regionu, da ih saslušamo, razumijemo njihove brige i ideje i vidimo kako bolje da radimo zajedno na zajedničkoj budućnosti”, rekao je Borrell.\nOn je dolazeći na večeru koju je organizovao za šest zapadnobalkanskih lidera podsjetio da su ministri vanjskih poslova EU prošle sedmice ocijenili da je Zapadni Balkan jedan od navećih prioriteta EU.\n“Mi smo spremni da pojačamo našu privrženost regionu, što se ne dovodi u pitanje, ali moramo da to učinimo vidljivijim. Ova večera sa šest lidera sa Zapadnog Balkana će to učiniti vidljivim”, kazao je Borrell, prenose agencije.\nOn podsjetio da su šefovi diplomatija EU na sastanku Vijeća podržali širok politički angažamana sa regionom koji ide preko okvira proširenja i dodao da će večeri prisustvovati i komesar za proširenje Oliver Varhelyi.\nVečeras moramo da razmotrimo široku političku sliku regiona, ne samo sa pozicije proširenja i članstva u EU, već i sa geopolitičkog pristupa cijelom region, dodao je Borrell.\nOn je izrazio nadu da će večerašnji razgovori u Briselu pomoći da se bolje razumije dinamika regiona i odrede načini za bolju saradnju na geopolitičkim izazovima dašnjice.


U Opštoj bolnici Valjevo održan je stručni sastanak „Simponi u IBD-u. Kako pravovremeno odabrati pravog pacijenta?“, a za gastroenterologe, imunologe, i infektologe je prezentaciju održala dr Ivana Jovičić, gastroenterohepatolog, šef Kabineta za zapaljenske bolesti creva KCS. Inflamatorne bolesti creva (inflammatory bowel disease (IBD)), zapaljenske bolesti creva su hronične, nespecifične, imunološki uslovljene bolesti koje se razvijaju najčešće u dva oblika kao ulcerozni kolitis ili Kronova bolest, u zavisnosti koji deo crevnog trakta zahvata zapaljenska lokalizacija. Prema raspoloživim podacima broj obolelih sa dijagnozama IBD u Srbiji se kreće od 10 do 12 hiljada. U svetu najmanju stopu incidence među stanovništvom ima Indija, dok se u razvijenim zemljama broj obolelih povećava i to u populaciji stanovništva između 20 i 30 godina života. Kod pacijenata starije životne dobi kod kojih postoji dijagnoza IBD postoji i dosta komorbiditeta, pridruženih hroničnih bolesti, pa je i lečenje praktično sistemsko. Uočava se da je i genetski faktor jako prisutan i čak 20% uvećava rizik za nastanak IBD-a jer je zapaženo više obolelih članova porodice. I pored svog napretka u dijagnostici, ne postoji zlatni standard za uspostavljanje dijagnoze, pa je rano otkrivanje dosta otežano.\n-\tNa razvoj IBD-a pre svega kod mlade populacije ispod 40 godina života utiče dosta udruženih faktora, pre svega kvalitet života, emocije, genetika. A na žalost kod mlade populacije uočavamo teške forme bolesti koje zahtevaju pravovremenu primenu dostupne terapije. U lečenju je sve povezano, a sam pacijent dosta doprinosi toku lečenja, te je zato svaki pacijent individua za sebe jer ne možemo ni da pretpostavimo kako će na pojedinca da utiče primenjena terapija. Krajnji cilj primene biološke terapije IBD-a jeste da pacijentu omogućimo kvalitet života, a sve to kroz individualni pristup - navela je dr Jovičić, dodajući svoja zapažanja iz kliničkog rada, da je primena biološke terapije dala najbolje rezultate već kod srednje teških formi bolesti jer se tada spašava crevo i sprečavaju se ponovljeni napadi koji mogu trajno da oštete crevni trakt. Zbog toga je izuzetno važna kontrola i monitoring koji pacijenta vode ka kompletnoj remisiji. Dr Ivana Jovičić je izrazila svoju nadu da će u budućnosti ukoliko bude takva organizacija zdravstvene zaštite, pacijetima Kolubarskog okruga biti omogućena primena biološke terapije, izvan velikih kliničkih centara za IBD i u Opštoj bolnici Valjevo.\n-\tTo je ideja koja mora poteći od resornog ministarstva, da se centri prošire. Nadam se da će se tu naći i valjevska bolnica koja i sada što se tiče gastroenterologije ima odlične stručnjake, i što se tiče lečenja IBD-a rezultate na visokom nivou. Lekari su izvanredno i obučeni jer endoskopiju rade odlično, imaju uslove i sve što je potrebno za standardno lečenje pacijenata sa IBD dijagnozama. Možda u budućnosti ima prostora da kao centar pružaju i usluge savremene medicinske terapije kakva je biološka osnivanjem kabineta za to , o čemu će naravnio zadnju reč dati Ministarstvo. Lekovi koji su jako skupi za te procedure se dobijaju na osnovu referentnosti, a valjevka bolnica smatram to može. Bolnica, kao bolnica, mora da ima dobre uslove, da ima dobru hirurgiju koja se bavi kolorektalnim pričama, zatim dobru radiologiju i naravno opremu i dobru gastroenterologiju – zaključila je dr Jovičić, naglasivši da je iz njenog iskustva i saradnje valjevska gastroenterologija primer za čitav region.\nUkupno posetilaca : 6187293


Tokom pljačke uhvaćen na delu pa fizički napao policajku - juGmedia\nKomentari su isključeni na Tokom pljačke uhvaćen na delu pa fizički napao policajku\nZbog sumnje da je izvršio krivična dela teška krađa u pokušaju i napad na službeno lice u vršenju službene dužnosti u Vranju je uhapšen četrdeset četvorogodišnji M.S. iz tog grada.\nSumnja se da je on u noći između 13. i 14. decembra ove godine obio jednu porodičnu kuću u Vranju, a brzom akcijom policija ga je uhvatila na delu dok je vršio premetačinu, međutim prilikom intervencije M.S. je fizički napao policijsku službenicu i naneo joj lake telesne povrede.\nPo nalogu zamenika tužioca Osnovnog javnog tužilaštva u Vranju osumnjičenom je određeno zadržavanje do 48 sati nakon čega će, uz krivičnu prijavu, biti priveden tužilaštvu.\nTim Sberbank Srbije posetio je u subotu 27. oktobra Dom zdravlja u Leskovcu i tom prilikom ovoj zdravstvenoj ustanovi donirao nove klupe, kojima su vredne ruke bankara, na licu mesta dale završni sjaj. (više…)\nLESKOVAC - Zbog radova ekipa ''Elektrodistribucije'' sutra će od 9 do 10 časova bez električne energije biti stanari zgrada S-10, S-12, S-13 i S-14 u naselju Dubočica, saopštavaju iz ovog preduzeća. (više…)\nU Inđiji uhapsili lopove koji su pljačkali u Nišu\nNIŠ – Policija je uhapsila Miloša M.(31) iz Stare Pazove i Milana G.(28) iz Niša zbog sumnje da su izvršili krivično delo teška krađa. (više…)\nLESKOVAC / BEOGRAD – Novinari Srbije danas obeležavaju svoj dan, 15. put otkako je taj datum ustanovljen 2001. godine, a povodom 27. marta 1791, kada su odštampane prve novine na srpskom jeziku Srpske dnevne novine koje su u Beču izlazile skoro dve godine,…


Gledanje u ženske grudi muškarcima produžava život - Imam Lud Da Sam Papir\nGledanje ženskih grudi produžuje životni vek muškaraca i doprinosi njihovom boljem zdravstvenom stanju, tvrde nemački naučnici i preporučuju pripadnicima snažnijeg pola starijim od 40 godina da dnevno barem deset minuta gledaju u velike ženske grudi.\nDoktor gerontologije Karen Veterbi (Karen Weatherby), autorka ovog istraživanja, tvrdi da je gledanje ženskih grudi zdrava navika. Ona izjednačava 30 minuta aerobika sa deset minuta zurenja u raskošno poprsje, koje muški životni vek može produžiti do pet godina i sprečiti rizik za pojavu srčanog i moždanog udara.\nPetogodišnje Istraživanje je sprovedeno na 200 ispitanika u tri nemačke bolnice. Polovina ispitanika je gledala ženske grudi svakog dana, dok je druga bila uskraćena za to zadovoljstvo.\nNaučnici su došli do zaključka da svakodnevno gledanje ženskih grudi snižava pritisak kod muškaraca i smanjuje mogućnost obolenja od kardiovaskularnih bolesti. Takođe, utvrđeno je da seksualna želja pojačava cirkuaciju krvi koja dovodi do opšteg poboljšanja zdravstvenog stanja.


Severna Koreja izvela neuspelu raketnu probu\nBeta 22. marta 2017. 07:50\nSeverna Koreja izvela je danas novu raketnu probu koja nije uspela, saopšteno je u Seulu i u Vašingtonu.\nSeverna Koreja je pod više serija sankcija UN zbog svog nuklearnog i balističkog programa, a nova raketna proba izvedena je dve nedelje pošto je Pjongjang lansirao četiri rakete koje su predstavljene kao vežba za napad na američke baze u Japanu.\nZa sada Severna Koreja nije pokazala nikakav znak da želi da odustane od namere da razvije interkontinentalnu balističku raketu (ICBM) koja može da pogodi ameriki kontinent. Tokom 2016. ona je sprovela više raketnih proba i imala dve nuklearne robe.\nSeverna Koreja ispalila je raketu jutros iz vazdušne baze u istočnoj luci Vonsan ali to izgleda nije uspelo, saopštilo je danas južnokorejsko ministarstvo odbrane i dodalo da se analizira koja vrsta rakete je upotrebljena.\nAmerička vojska je potvrdila da je neuspelo ispaljivanje rakete, navodeći da je ona eksplodirala neposredno posle lansiranja.\n„Pacifička komanda je detektovala neuspeli pokušaj lansiranja severnokorejske rakete u okolini Kalme. Izgleda kao da je raketa eksplodirala nekoliko sekundi po lansiranu“, rekao je portparol američke komande Dejvid Benham.\nU nedelju severnokorejski lider Kim Džong Un je lično nadgledao „uspešnu“ probu, kako je Pjongjang saopštio, novog motora za projektil koji može biti modifikovan i upotrebljen za raketu.\nJužna Koreja je to protumačila kao znak da Severna Koreja pravi znatan napredak na balističkom polju.\nSeverna Koreja sprovodi razne probe u trenutku kada Vašington i Seul izvode godišnje zajedničke vojne vežbe. Ti manevri uvek iritiraju Pjongjang koji ih smatra generalnom probom za invaziju.


Fonterra: automatizacija i napajanje mlekare | Schneider Electric\nRedefinisanje EFIKASNOSTI u mlekarskoj industriji\nPreći sa lokalne mlekarske zadruge na industrijskog giganta predstavlja smelu ideju. Kompanija Fonterra redefinisala je novozelandsku mlekarsku industriju i postala jedna od najefikasnijih mlekarskih postrojenja na svetu, optimizujući EFIKASNOST pomoću Schneider EcoStruxure™ Plant.\nPriča klijenta Fonterra Redefinisanje mlečne industrije na Novom Zelandu\nPogledajte kako pomažemo kompaniji Fonterra da pomeri granice performansi, bezbednosti i efikasnosti\n• Globalne razmere: Fonterra posluje lokalno na Novom Zelandu, ali ima međunarodni domet. S obzirom da obuhvataju brojne različite kooperante i farme, moraju da uzmu u obzir brojne faktore i da se nose sa prirodnim prekidima dok pokušavaju da ostvare doslednost proizvodnje. Zato je Fonterra potražila pouzdanog partnera koji razume njihovu lokalnu industriju i koji ima globalno prisustvo.\n• Najviši standardi higijene, kvaliteta i svežine: Mleko je kvarljiv proizvod koji mora da ispunjava najstrože zahteve bezbednosti i kvaliteta. Zastoj mašina, kašnjenje isporuka ili neodgovarajuće postupanje mogu da dovedu do toga da određeni proizvođači mleka moraju da bacaju svoje proizvode. Kompaniji je trebao dobavljač koji može da razvije posvećen odnos zasnovan na uzajamnom poverenju, dobavljač koji je spreman za upravljanje problemima kada do njih dođe.\n• Industrijska efikasnost i održivost: Istovremeno, Fonterri je trebao partner sa vizijom kako bi se industrijska efikasnost iskoristila kao sredstvo za postizanje ekološkog poslovanja i kreiranje održivih poslovnih praksi za budućnost.\nAplikacije, analitika i usluge: UVP – usluge i podrška – ponuda celokupnog rešenja i upravljanje životnim ciklusom\nPovezani proizvodi: SCADA, automatizacija, pogoni, upravljanje motorima, SN, NN distribucija, upravljanje osvetljenjem, C-Bus, UPS, dodatna oprema za ožičenje\n• Kompletno rešenje za veću efikasnost: Nekadašnja zadruga koja je okupljala male ili srednje kooperante, ova industrija mleka sa Novog Zelanda gaji dugotrajan odnos sa kompanijom Schneider Electric. Usledio je prirodan korak za nas da ponudimo kompletan proizvod/rešenje koje bi se moglo primeniti na lokalnom i globalnom nivou, koje bi pojednostavilo distribuciju električne energije i učinilo je kompatibilnom za veću efikasnost proizvodnje.\n• Stručno vođstvo za grinfild projekat: Pored svakodnevnog poslovanja, Fonterra je proširila svoju infrastrukturu pod našim vođstvom i izgradila mnogo veće postrojenje za preradu mleka pod nazivom Darfield - svoju prvu grinfild lokaciju, s obzirom da su se svi drugi veći kapitalni projekti nalazili na postojećim lokacijama sa zastarelim sistemima.\n• Više od 30 tona mleka u prahu svakog sata: Sa ovim impresivnim rezultatom i kapacitetom do 4,4 miliona litara mleka dnevno, Darfild 2 predstavlja izvanredan uspeh za Fonterru.\n• Najveća i najefikasnija mlekara na svetu: Fonterra se razvila od lokalne kooperative u globalnog industrijskog giganta. Kompanija Schneider Electric joj je bila partner na ovom putovanju i naš čvrst odnos sa mlekarom sa Novog Zelanda će se sigurno nastaviti kako Fonterra bude nastavila da raste.\n• Kao rezultat, Darfield je ostvario neverovatan uspeh. Njegov duvač mleka pod nazivom Darfield 2 troši između 4,2 i 4,4 miliona litara mleka dnevno, i proizvodi preko 30 tona mleka u prahu svakog sata!\n• Od skromnih početaka sa kooperantima do najveće i najefikasnije mlekare na svetu, jedna od velikih prednosti koje je Fonterra otkrila tokom saradnje sa kompanijom Schneider Electric je trajnost njihovog odnosa. Duga istorija saradnje sa mlečnom industrijom sa Novog Zelanda će se sigurno nastaviti kako Fonterra bude rasla\nKompletna ponuda proizvoda/rešenja koju je ponudila kompanija Schneider Electric uključuje:\n• SCADA, automatizacija, pogoni, upravljanje motorima, SN, NN distribucija, upravljanje osvetljenjem, C-Bus, UPS, dodatna oprema za ožičenje, konsultacije u pogledu dizajna, upravljanje projektima i kvalitet električne energije\n• UVP – usluge i podrška – ponuda celokupnog rešenja i upravljanje životnim ciklusom\nFonterra je najveći proizvođač mlečnih proizvoda na Novom Zelandu i najveći izvoznik mlečnih proizvoda na svetu\nDarfield je prva grinfild lokacija koju je razvila kompanija Fonterra\nTo je najveća, najefikasnija mlekara na svetu\nSušara u objektu Darfield 2 troši između 4,2 i 4,4 miliona litara mleka svakog dana\nDarfield 2 proizvodi preko 30 tona mleka u prahu svakog sata\n5% SENZ prometa može se direktno pripisati kompaniji Fonterra\nRešenja za industriju hrane i pića


Peskov o sastanku Putin - Tramp: Lopta je u dvorištu Vašingtona\nPeskov o sastanku Putin – Tramp: Lopta je u dvorištu Vašingtona\nTanjug 12. februara 2019. 11:24\nMOSKVA – Portparol Kremlja Dmitrij Peskov izjavio je danas da se trenutno ne razgovara o sastanku predsednika Rusije i SAD, Vladimira Putina i Donalda Trampa, poručivši da je „lopta u dvorištu Vašington“.\nPeskov je podsetio da je Tramp odlučio da otkaže sastanak sa Putinom na marginama sastanka G20 u Buenos Airesu, koji je održan krajem prošle godine.\n„Stoga u ovom slučaju Moskva nema više šta da inicira. Loptica je u dvorištu Vašingtona“, poručio je Peskov, odgovarajući na pitanje da li Rusija namerava da inicira nove razgovore dvojice lidera, prenela je agencija Tas s.\nO tome da li su SAD predložile nove kontakte, Peskov je rekao:“Ne, sada nema razgovora o sastanku“.


Митровић: Дискриминација српских жртава рата - Јадовно 1941. - КУЛТУРА СЈЕЋАЊА\nMitrović: Diskriminacija srpskih žrtava rata\nRepublička organizacija porodica zarobljenih, poginulih boraca i nestalih civila oštro je protestovala jer ovu organizaciju i Republički centar za istraživanje rata, ratnih zločina i traženje nestalih lica ne obavještavaju kada u Federaciji BiH identifikuju nestala lica iz Republike Srpske, ocijenivši da je riječ o diskriminaciji srpskih žrtava.\nPredsjednik Organizacije Nedeljko Mitrović naveo je kao primjer posljednjeg slučaja identifikacije vojnika Vojske Republike Srpske Ranka Skopljaka iz Sarajeva koji je ekshumiran 2014. godine u Visokom, a sahranjen 1. jula ove godine na vojničkom groblju na Sokocu.\nOn je naveo da je na identifikaciju Skopljaka pozvana samo porodica.\n„Institut za nestala lica BiH i Međunarodna komisija za nestala lica /ICMP/ nastavljaju sa praksom da nas ne obavještavaju o identifikaciji posmrtnih ostataka nestalih Srba. To je diskriminacija srpskih žrtava rata“, rekao je Mitrović.\nPrema njegovim riječima, želja onih koji o tome odlučuju je da takvim ponašanjem sakriju od očiju javnosti da na području Federacije BiH ima nestalih iz Republike Srpske.


Vučić pozvao Trampa da dođe u Srbiju – Plus Radio\nHome / Region / Vučić pozvao Trampa da dođe u Srbiju\nVučić pozvao Trampa da dođe u Srbiju\nBy Plus Radio on 04/07/2018 Vrijeme: 09:15\nPredsjednik Srbije Aleksandar Vučić uputio je predsjedniku SAD-a, Donaldu Trampu, čestitku povodom Dana nezavisnost i tom prilikom ga pozvao da posjeti Srbiju.\n„Ovaj dan je važan za sve građane SAD, ali i za sve one koji poštuju i nalaze uzor u trajnim vrijednostima Deklaracije o nezavisnosti: da su svi ljudi stvoreni jednaki, s pravom na život, slobodu i težnju za srećom“, dodao je predsjednik Srbije.\nVučić je podsjetio da se uskoro navršava čitav vijek od kada se srpska zastava vijorila nad Bijelom kućom.\n„Podsjećajući se, kroz taj svijetli primjer zajedničke prošlosti, našeg istorijskog savezništva, želim da Vam još jednom uputim poziv da u godini jubileja posjetite Srbiju, kao prvi američki predsjednik poslije, bezmalo, 40 godina. Vaša posjeta bi bila od najvećeg značaja za dalje unapređenje svekolike saradnje naših zemalja, za šta je Srbija snažno opredijeljena“, navodi se u čestitki Vučića.\n← Previous Story Pitanje Kosova riješiće Tramp i Putin\nNext Story → Zubima prerezao ženi vrat, pa joj isisao krv


Dušan “ugradnja” Bajatović: Koliko fantomskih firmi ima ovaj čovek? – Gerila\nGerila > Društvo > Dušan “ugradnja” Bajatović: Koliko fantomskih firmi ima ovaj čovek?\nobjavljeno na Feb. 05, 2018 u 1:03 pm\nFirma koja je u Srbiji osnovana radi izgradnje transnacionalnog gasovoda Južni tok nedavno je promenila ime. Projekat koji je nazivan poslom veka, ne postoji već pune tri godine, ali kompanija u kojoj rukovodeću poziciju ima Dušan Bajatović nastavlja da radi, a da ne postoje garancije da će ova firma u budućnosti imati neku svrhu. Činjenica je da u Srbiji još od 90-tih postoje rusko-srpske firme osnovane zbog iste delatnosti, koje i danas postoje a da nije jasno zbog čega.\nDušan Bajatović više puta je naglasio da će stara firma samo preuzeti poslove na novom projektu – takođe gasovodu, ali koji je sada nazvan Turski tok. Trasa novog projekta magistralnog gasovoda Turski tok još nije utvrđena i, bar za sada, nema nikakvih garancija da će u dogledno vreme početi da se gradi. O tome će odlučiti ruski državni gigant Gasprom, koji stoji iza i ovog projekta i ideje. Zeleno svetlo za ceo projekat mora da stigne i iz Brisela, koji je praktično stopirao izgradnju gasovoda Južni tok.\nSrbija se u projekat izgradnje transnacionalnog gasovoda uključila 2009. kada je sa Gaspromom osnovala firmu u Švajcarskoj pod nazivom South Stream Serbia (Južni tok Srbija). Vlasnici firme koja se još vodi kao aktivna su preko svojih firmi države Rusija – 51 odsto i Srbija – 49 odsto. Firma iz Švajcarske osnovala je zatim ćerku firmu u Srbiji istog naziva, koja je sada promenila ime u Gastrans.\nU napomenama finansijskog izveštaja firme koja je promenila ime iz Južni tok u Gastrans stoji da će firma „nastaviti sa radom u predvidivoj budućnosti“, da je „rukovodstvo krajnjeg entiteta je 1. decembra 2014. godine donelo odluku o otkazivanju projekta Južni tok i izgradnji alternativnog gasovoda“, a zatim se navodi:\n„U trenutku finalizovanja finansijskih izveštaja ne može se proceniti sa bilo kakvim stepenom izvesnosti datum početka izgradnje alternativnih gasovoda… U toku prve polovine 2017. rukovodstvo krajnjeg matičnog društva preduzelo je mere i sprovelo neohodne pripremne radnje u cilju započinjanja polaganja cevi u okvriu crnomorske deonice alternativnog projekta Turski tok“.\nUz napomenu da je odmah pošto je ruska strana odustala od izgradnje Južnog toka krenula racionalizacija poslovanja u srpskoj firmi osnovanoj za tu namenu, kao razlog daljeg postojanja firme se navodi i to da je Međudržavni sporazum između vlada Srbije i Rusije o saradnji u oblasti naftne i gasne privrede „i dalje na snazi u nepromenjenom izvornom obliku“.\nOvo međutim niti je jedini sličan sporazum niti je Južni tok jedina zajednička, rusko–srpska firma, osnovana zbog sličnih namena.\nOd gradnje do ugradnje\nFirma Progresgas trejding u kojoj vlasništvo po pola dele javno preduzeće Srbijagas i ruske firme osnovana je još 90-tih sa sličnom idejom i obrazloženjem zbog koje je dve i po decenije kasnije odnovana i firma Južni tok.\nMeđutim u firmi Progresgas trejding ruska i srpska strana imaju identičan udeo u vlasništu – 50 odsto. Ova firma i danas postoji, a sada je registrovana za trgovinu na veliko čvrstim, tečnim i gasovitim gorivima. I dalje nalazi u zgradi na Starom Gradu u centru Beograda. Država Srbija je vlasnik 50 odsto ove firme preko svog javnog preduzeća Srbijagas, pa tako praktično ispada da je Srbijagas suvlasnik u konkurentskoj firmi.\nInače, firma Progresgas Trejding osnovana je 1992. dok je još Mirko Marjanović bio na čelu državne firme Progres, a potom predsednik Vlade u dva mandata. Preko nje su tokom 90-tih realizovani najveći poslovi uvoza energenata iz Rusije tokom 90-tih.\nOsnivanje zajedničke kompanije u Srbiji bio je ujedno najava izgradnje gasne infrastrukture, Progras počinje da pravi planove za preuzimanje i gasifikaciju Srbije, iako je postojalo srpsko državno preduzeće kojem je poveren taj posao. U septembru 1993. tadašnji predsednik Slobodan Milošević najavio je osnivanje konzorcijuma za izgradnju južnog kraka gasovoda kroz Srbiju, potpisan je ugovor o izgradnji gasovoda vrednog 800 miliona dolara, a rusko-srpsko preduzeće Progresgas trejding, trebalo je da bude glavni nosilac posla.\nPrva demokratska vlada 2001. ukida posrednika i Srbijagas počinje da kupuje energente direktno od Gazproma sve do 2007.godine.\nProgresgas trejding praktično polako smanjuje obim poslova, danas posluje sa gubitkom, koji kao suvlasnik mora da pokriva i Javno preduzeće Srbijagas.\nMeđutim, 2007. godine ponovo se uvodi posrednik u poslu uvoza ruskog gasa, ali ovoga puta to je firma Jugorosgas. Reč je o kompaniji osnovanoj još 1996. po sporazumu između Savezne Republike Jugoslavije i Ruske Federacije o saradnji u izgradnji gasovoda na teritoriji Srbije.\nU trenutku osnivanja Jugorosgasa Gasprom je imao udeo od 50 odsto, a kompanije osnovane u Srbiji preostalih 50 odsto. Dešava se međutim to da je nizom, u najmanju ruku neobičnih odluka institucija i pojedinih službenika u vreme vlade Vojislava Koštunice, država Srbija izgubila 25 odsto u vlasništvu Jugorosgasa. Većinski vlasnik Jugorosgasa postala je ruska strana preko Gasproma i firme Centreks, iza koje stoji kapital iz of-šor zone. Odmah nakon toga nadležne institucije Srbije pristaju na to da Jugorosgas postane posrednik u nabavci gasa iz Rusije.\nKada je reč o najunosnijem poslu Jugorosgasa, posredovanje prilikom uvoza ovog energenta iz Rusije za potrebe cele Srbije, ova firma praktično ne radi ništa, odnosno bavi se samo papirološkim poslovima i za to dobija proviziju koja prema poslednjim dostupnim podacima iznosi 3 odsto što je godišnja zarada veća od deset miliona evra.\nSuvlasnik 25 odsto i u ovom preduzeću i dalje je Srbijagas.\nDo danas nije ispitana uloga onih koji su odlučili da ponovo uvedu posrednika u ceo posao.\nDugogodišnji direktora Srbijagasa i funkcioner SPS-a Dušan Bajatović je čak pokretao inicijativu da država Srbija otkupi udeo od 25 odsto u Jugorosgasu i tako ponovo postane vlasnik polovine firme, ali ova inicijativa za sada nije usvojena.\nKako je Insajder otkrio u serijalu Energetski (ne) sporazum, bilo je planirano da ova firma ostane posrednik čak i kada kroz Srbiju prođe transnacionalni gasovod Južni tok. Posle odustajanja od tog projekta, i pokretanja projekta Turski tok, nije poznato da li će Jugorosgas zadržati isti siguran posao posrednika. Srbija u vezi sa učešćem u projektu Turski tok, osim očekivanja, nema nijedan potpisan dokument.\nSrbija je do sada, prema rečima direktora Srbijagasa Dušana Bajatovića u Južni tok uložila oko 30 miliona evra. Ukupno ulaganje u matičnu firmu prema podacima koji su dostupni iz švajcarskog registra iznosi 47,8 miliona švajcarskih franaka što je u trenutku poslednje uplate bilo oko 40 miliona evra.\nNovac je potrošen na izradu projekata, pripremu za eksproprijaciju, ali i za nabavku, primera radi, luksuznih automobila.\nTagoviaktuelna vlastdržavna preduzećadušan bajatovićfantomfantomske firmegasovodgazpromjavna preduzećakorupcijaRusijaruski toksnsspssrbijasrbijagasturski tokvlast


Čadež je novinarima, poslije potpisivanja Sporazuma o saradnji PKS i Unije poslodavaca Srbije, rekao da su u privrednoj delegaciji Srbije, koja će učestvovati i na Privrednom samitu u Kini, predstavnici 12 firmi iz Srbije i predstavnici PKS.\n“To je državna posjeta i na državnom nivou se razgovara kako da se dodatno međudržavnim sporazumima napravi jedan okvir za buduću privrednu saradnju. Za privredu je to od velikog značaja”, rekao je Čadež.\nOn je precizirao da postoje vrlo konkretni prijedlozi privrednika iz Srbije, a od posjete Kini očekuje da se međudržavnim dogovorima omogući srpskim kompanijama da više izvoze na kinesko tržište.\nDelegacija Srbije, koju predvodi premijer Srbije Aleksandar Vučić boraviće u Narodnoj Republici Kini od 24. do 27. novembra, gdje će se sastati sa najvišim zvaničnicima i predstavnicima vodećih kompanija.\nPremijer Srbije će posjetu Kini započeti učešćem na 5.ekonomskom i trgovinskom forumu Kine i zemalja Centralne i Istočne Evrope u gradu Sudžou, gdje će se sastati sa šefovima vlada učesnica foruma.\nDrugog dana posjete predviđeno je da premijer Vučić u Sudžou prisustvuje ceremoniji potpisivanja Okvirnog sporazuma o modernizaciji i rekonstrukciji mađarsko-srpske željezničke veze na teritoriji Srbije.\nPo završetku samita šefova vlada Centralne i Istočne Evrope, u četvrtak, 26. novembra, Vučić će se sastati sa predsjednikom Kine Si Đinpingom i premijerom Li Kećiangom. Tanjug\nTagovi: izborizvozkinamarko cadezsporazum


Video koji će vam ulepšati dan - SandzakHaber.Net , Sandžačke Internet Novine !\nNaslovna Zabava Video koji će vam ulepšati dan\nOd HaberNews - 20. Decembra 2013. 0 75 Podeli na Fejsbuku\ntweet Sreća je sasvim individualna stvar. Na različite vesti reagujemo različito, ali u današnje vreme prava je retkost naići na iskreno srećnu reakciju.\nA to nam je upravo omogućio Rajon Holkomb, 20-godišnjak sa Daunovim sindromom koji je pre dve nedelje dobio pismeno obaveštenje da je primljen u poseban program Klemson univerziteta. Program je nazvan “Life” i osmišljen je za studente sa “intelektualnim poteškoćama koji žele da dožive iskustvo visokog obrazovanja na koledžu”. Rajonova majka Suzan snimila ga je u trenutku otvaranja pisma, a njegova reakcija u vrlo kratkom roku nakon objavljivanja obišla je svet.\ntweet Prethodni tekstĐorđević: Zukorlić nije opravdao nade vernikaSledeći tekstHašimbegović – Efikasniji budžet za 2014 godinu HaberNews\tPOVEZANE OBJAVEVIŠE OD AUTORA


Od danas Odeljenje bolesti zavisnosti ponovo deo Kovid centra - Televizija Leskovac\nOpšta bolnica Leskovac, ponovo će proširiti kapacitete Covid centra, tako će pored Grudnog, Infektivnog i Odeljenja rehabilitacije, od danas biti pripremljeno i Odeljenje bolesti zavisnosti za potrebe smeštaja zaraženih korona virusom. Ovo je za našu televiziju potvrdio direktor Opšte bolnice Nebojša Dimitrijević.\nPrema rečima direktora Dimitrijevića, prijem pacijenata sa urgentnim stanjima je i dalje imperativ za Opštu bolnicu. Kao jedan od primera on navodi slučaj pacijenta sa infarktom, koji je imao Covid 19, ali je njemu hitno odrađena intervencija u angio sali, bez testiranjana na korona virus, nakon čega je ceo tim lekara i tehničara zaražen.\nPovećan broj obolelih od korona virusa ovih dana, zahteva od nas da imamo pripremljen prostor za eventualne nove pacijente, naglašava direktor Opšte bolnice u Leskovcu.\nAko nije neophodno ili urgentno, u ovom periodu ne bi trebalo raditi takozvane kontrolne preglede, savetuje Dimitrijević.\nTags: korona, kovid 19, OPŠTA BOLNICA


Pejanović: Značajno smanjen broj registrovanih migranata u Crnoj Gori - CdM\nCrna Gora je otporna i posvećena izazovu upravljanja migratornim tokovima, kazao je danas državni sekretar Ministarstva unutrašnjih poslova Dragan Pejanović, ističući da je tokom pandemije koronavirusa značajno smanjen broj registrovanih migranata u Crnoj Gori.\nKako je saopšteno iz MUP-a, Pejanović je, na video ministarskoj konferenciji o efektivnoj borbi protiv neregularnih migracija duž istočno-mediteranske rute, rekao da su u prvoj polovini ove godine u Crnoj Gori registrovana 1.573 migranta, od čega je gotovo 1400 registrovano tokom prva tri mjeseca, odnosno prije pandemije, dok je tokom 2019. godine u našoj zemlji registrovan rekordan broj migranata, i iznosio je blizu 8000.\n“Tokom perioda pandemije nije registrovan nijedan slučaj u centrima za prihvat i smještaj migranata koji su izrazili namjeru za međunarodnom zaštitom, uz sprovođenje mjera i preporuka na isti način kako je to bilo predviđeno i za crnogorske državljane”, kazao je Pejanović.\nKada su u pitanju konkretne aktivnosti, državni sekretar je naveo da se ubrzo očekuje osposobljavanje kontejnerskog naselja u blizini granice sa Albanijom, čime će se povećati trenutni kapaciteti za dodatnih 60 mjesta. Istovremeno, planirano je proširenje kako postojećeg Centra za prihvat, tako i izgradnja novog.\nPejanović se osvrnuo i na nedavno objavljeni Radni dokument Evropske komisije o stanju u poglavljima 23 i 24, u kojem je posebno prepoznata otpornost i posvećenost naše zemlje da upravlja migratornim tokovima, što se ogleda i kroz značajna budžetska ulaganja koja se odvajaju za smještaj migranata, bez eksterne podrške.\n“Crna Gora je posvećena ispunjavanju obaveza koje proističu iz potpisanih sporazuma o readmisiji, te smatram da je posebno značajno dalje jačati postojeće kapacitete, čemu će naša zemlja biti i dodatno posvećena tokom jednogodišnjeg predsjedavanja MARRI inicijativom”, naglasio je državni sekretar.\nKada je u pitanju saradnja sa Evropskom komisijom i zemljama Evropske unije i Šengen zone, istakao je da je Crna Gora kroz strateški i zakonodavni okvir prihvatila i sprovodi najviše standarde u oblasti azila i upravljanja granicom.\n“Vjerujem da će, nakon što je 1. jula ove godine stupio na snagu i Sporazum između Crne Gore i EU o statusu akcija koje sprovodi Frontex, ova saradnja biti još intenzivnija, što će se značajno odraziti i na kapacitete granične policije”, kazao je Pejanović.\nDržavni sekretar je istakao potpunu posvećenost Crne Gore, a prije svega Ministarstva unutrašnjih poslova i Uprave policije, da i u narednom periodu pružaju podršku daljem jačanju mehanizama koordinacije, svih nivoa i oblika saradnje koji mogu doprinijeti unaprijeđenju sistema upravljanja migracijama i graničnom bezbjednošću.\nMinistarskoj konferenciji su prisustvovali predstavnici zemalja članica Evropske unije, Evropske komisije i Zapadnog Balkana.\nTagsCrna Gora Dragan Pejanović Evropska unija EU migranti pandemija


Rusija: Još jedan antidejtonski potez zapadnih sila u BiH - 11.11.2021, Sputnik Srbija\nRusija: Još jedan antidejtonski potez zapadnih sila u BiH\nSaopštenje Upravnog odbora za Vijeća za implementaciju mirovnog sporazuma za BiH o "visokom predstavniku" u suprotnosti je sa Dejtonskim sporazumom, saopštila... 11.11.2021, Sputnik Srbija\nZaharova je ukazala da partneri nisu hteli da obaveste Rusiju da se priprema još jedno saopštenje odbora, „samovoljno dodavši u fusnoti da ga Rusija ne podržava“.„Ne ulazeći previše u komentarisanje sadržaja nelegitimnog saopštenja, moramo konstatovati da politika članova Upravnog odbora ima za cilj eroziju konsolidovanih napora međunarodne zajednice za realizaciju Dejtonskog sporazuma u Bosni i Hercegovini. Ubeđeni smo da to ne može doprineti zajedničkim ciljevima: jačanju bezbednosti, mira, stabilnosti u BiH i na Balkanu, kao i da će dovesti do stvaranja novih podela“, naglasila je ona.Zvanična predstavnica je istakla da „odgovornost za ovu avanturu leži na onima koji to rade“.„Pozivamo partnere da se vrate konsenzusnom i konstruktivnom načinu funkcionisanja Upravnog odbora za BiH“, zaključeno je u komentaru.\nSaopštenje Upravnog odbora za Vijeća za implementaciju mirovnog sporazuma za BiH o "visokom predstavniku" u suprotnosti je sa Dejtonskim sporazumom, saopštila je portparolka Ministarstva inostranih poslova Rusije Marija Zaharova.\n„Ogorčeni smo još jednim antidejtonskim ispadom članova Upravnog odbora Veća za implementaciju mirovnog sporazuma za BiH u Sarajevu. Saopštenje koje su objavili 10. novembra u znak podrške takozvanog „visokog predstavnika“ za BiH predstavlja flagrantno kršenje prakse usaglašavanja ovakve vrste dokumenata u Upravnom odboru, čija je punopravna članica i Rusija“, navodi se u komentaru.\nZaharova je ukazala da partneri nisu hteli da obaveste Rusiju da se priprema još jedno saopštenje odbora, „samovoljno dodavši u fusnoti da ga Rusija ne podržava“.\n„Ne ulazeći previše u komentarisanje sadržaja nelegitimnog saopštenja, moramo konstatovati da politika članova Upravnog odbora ima za cilj eroziju konsolidovanih napora međunarodne zajednice za realizaciju Dejtonskog sporazuma u Bosni i Hercegovini. Ubeđeni smo da to ne može doprineti zajedničkim ciljevima: jačanju bezbednosti, mira, stabilnosti u BiH i na Balkanu, kao i da će dovesti do stvaranja novih podela“, naglasila je ona.\nZvanična predstavnica je istakla da „odgovornost za ovu avanturu leži na onima koji to rade“.\n„Pozivamo partnere da se vrate konsenzusnom i konstruktivnom načinu funkcionisanja Upravnog odbora za BiH“, zaključeno je u komentaru.\nRuski ambasador: Ne vidim nikakav problem u Dodikovoj ideji o samostalnoj Srpskoj u okviru BiH\n11 Novembar, 14:04


Opština Čoka na Sajmu investicija\nSajam investicija i nekretnina namenjen je promociji investicionih mogućnosti u Srbiju, a njegova koncepcija obuhvata predstavljanje lokalnih i regionalnih razvojnih potencijala.\nU okviru Međunarodnog sajma „Investexpo“, od utorka, 23. do četvrtka, 25. oktobra, održani su Sajam investicija i Dani energetike. Predstavnici lokalnih samouprava imali su priliku da se upoznaju sa različitim tipovima investicija. Na Sajmu investicija učestvovale su 44 lokalne samouprave iz Srbije i regiona, a njih 23 predstavile su investicione projekte čiji je okvirni budžet 750 miliona evra.\nOpština Čoka predstavila je udruženje preduzetnika koji se bave grnčarijom, užarstvomi i proizvodnjom linija za konditorsku industriju. Posetioci Čokinog štanda su pokazali interesovanje za ove proizvode.\nU strukturi projekata koji su promovisani na Sajmu investicija dominirali su oni koji su usmereni ka izgradnji i obnovi infrastrukture, industrijskih zona, kao i projekti vezani za energetsku efikasnost.\nOtvarajući 7. sajam investicija , predsednik Vlade Vojvodine Bojan Pajtić je rekao da je ambicija Vojvodine da se ta manifestacija dalje razvija i da na njoj učestvuje sve veći broj lokalnih samouprava.\nMeđunarodni karakter Sajma investicija potvrdilo je učešće gradova i opština iz Republike Srpske, Rumunije i Makedonije.


Saznajte više o savremenom stambenom kompleksu New Minel\nKompleks New Minel\nIzgrađen po najsavremenijim standardima, stambeno-poslovni kompleks NEW MINEL Residence & Office, nalazi se u novom centru Novog Beograda. Ovaj kompleks novogradnje, nazvan je simbolično na mestu gde se nekada nalazio prethodni fabrički kompleks. NEW MINEL Residence & Office nalazi se duž ulice Tošin Bunar, koja danas ponovo predstavlja jednu od najvažnijih saobraćajnica Novog Beograda i obezbeđuje lakši pristup glavnim magistranim putevima, kao što su Autoput i Most na Adi, a takođe se nalazi nadohvat obe reke.\nStambeno-poslovni kompleks biće finaliziran u više faza. U prvoj fazi izgradnje, NEW MINEL Residence & Office kompleks sastojaće se iz 2 bloka stambenih zgrada koji čini 5 lamela. Tu će stanovanje biti organizovano u više od 300 stambenih jedinica različitih struktura i orjentacije, sa preko 450 parking mesta. Stambeni deo kompleksa orjentisan je ka dubini urbane celine, uređen platoima i prostorima oko samih zgrada, okružen zelenilom koji za stanare predstavlja pravu životnu oazu.\nNakon završetka ove faze, u pripremi je naredna faza koja predviđa proširenje novim stambenim kompleksima, poslovnim prostorom kao i objektima uslužne i komercijalne delatnosti i sportsko-rekreativne namene.\nUgostiteljski i uslužni lokali\n24h fizičko i tehničko obezbeđenje\nFacility i property menadžment\nSlužba za održavanje zelenila\nPosebnu pogodnost koju nudimo u našem kompleksu je ugradnja optičke mreže i UTP kablova kao mrežni razvod instalacije slabe struje u svim prostorijama stana sa ugradnjom posebne multimedijalne razvodne kutije, gde pružamo mogućnost budućim vlasnicima naših stanova da prate savremene trendove i ostvare neograničeno korišćenje i ugradnju savremenih tehnologija i sistema u svom domu.\nMogućnost implementacije sistema pametnih kuća, daljinskim kontrolisanjem kućnih uređaja, osvetljenja i multimedijalnih uredjaja, kroz pripremu instalacija u vidu standardne opreme, pruža Vam pun komfor koji tražite pri kupovini stana , ostvarujući udobnost života u Vašem budućem domu.\nUgradnjom optičke mreže dobijate mogućnost korišćenja neograničene brzine protoka interneta, maksimalnu iskorišćenost provajdera za digitalni prenos kablovske televizije, implementaciju smart house sistema, uvođenje i kontrolu video nadzora i alarmnih sistema.\nGALENS INVEST, Tošin Bunar 272, Novi Beograd


Zapisnik sa šezdeset osme sednice Komisije za žalbe održane 27.7.2017. - Savet za štampu\nZapisnik sa šezdeset osme sednice Komisije za žalbe održane 27.7.2017.\nSa 68. sednice Komisije za žalbe, održane 27.7.2017. godine, sa početkom u 18 sati u prostorijama Saveta za štampu\nPrisutni članovi Komisije: Stojan Marković, Tamara Skrozza, Vlado Mareš, Ljiljana Smajlović, Petar Jeremić, Nevena Krivokapić, Vera Didanović, Dragan Đorđević, Milenko Vasović i Vojkan Kostić.\nOstali prisutni:Miloš Kovačević i Dragoslava Barzut iz udruženja Da se zna, Vesna Zorić iz udruženja Egal, Anđela Milivojević (CINS), Bojan Stefanović (dopisništvo ARD) i Gordana Novaković, generalna sekretarka Saveta za štampu\nPre početka rada, prisutni su obavešteni da je Asocijacija medija za ovu sednicu odredila kao svoje predstavnike Milenka Vasovića i Vojkana Kostića, umesto Zlatka Čobovića i Vere Barišić Popović, koji su na godišnjem odmoru. Sednici je umesto predsedavajućeg Zlatka Čobovića, predsedavao zamenik Vlado Mareš.\nRazmatranje žalbe udruženja Da se zna na tekst objavljen u dnevnom listu „Kurir“\nRazmatranje žalbe udruženja Da se zna na tekst objavljen u magazinu „Tabloid“\nRazmatranje žalbe udruženja Da se zna na tekst objavljen u nedeljniku „Ekspres“\nRazmatranje žalbe udruženja Da se zna na tekst objavljen u dnevnom listu „Informer“\nRazmatranje žalbe Miroslava Bogićevića na tekst objavljen u dnevnom listu „Politika“\nRazmatranje žalbe udruženja Egal zbog neobjavljivanja odgvovora na tekst objavljen na portalu „Peščanik“\nRazmatranje žalbe „Južnih vesti“ na tekst objavljen na „Gradskom portalu 018“\nRazmatranje žalbe Autonomnog ženskog centra na tekst objavljen u dnevnom listu „Politika“\nRazmatranje žalbi Autonomnog ženskog centra i Dragane Matović na tekst objavljen u dnevnom listu „Politika“\n1. Udruženje Da se zna podnelo je žalbu smatrajući da su naslovom teksta, kojim se gej seks označava kao nastran, prekršene odredbe Kodeksa o zabrani diskriminacije. U toku rasprave Ljiljana Smajlović je rekla da nema sumnje da je Kodeks prekršen jer je takav naslov uvredljiv i objavljen sa namerom da uvredi. Ona je navela da je tekst, koji je inače sasvim korektan, i objavljen samo da bi mogao da se stavi taj naslov. Sličnog mišljenja bio je i Dragan Đorđević, koji se saglasio da je tekst, koji se odnosi na događaj u Džakarti, i prenet da bi se kroz naslov poslala poruka o tome kakakv je stav redakcije o LGBT osobama. Nevena Krivokapić je istakla da je naslov tipičan primer „klik bejta“, koji treba da privuče čitaoce, dok je Milenko Vasović rekao da, kao urednik, nikada ne bi stavio takav naslov, da je njime pređena mera dobrog ukusa, ali da misli da ipak ne predstavlja prekršaj Kodeksa. Nakon rasprave, „za“ odluku da je Kodeks prekršen glasalo je sedam članova Komisije, dok su tri bila „protiv“, pa za odluku nije bilo potrebne većine od osam glasova. Ljiljana Smajlović je zatražila da se u zapisnik unese da se oseća postiđenom što Komisija nije imala većinu za odluku da je ovo jasan prekršaj Kodeksa novinara.\n2. Udruženje Da se zna žalilo se na kršenje odredbi Kodeksa o zabrani diskriminacije, upotrebom uvredljive reči „peder“, kao i nepotkrepljenim tvrdjama da „gej lobi“ ima povlašćen položaj u zdravstvenim ustanovama. Ljiljana Smajlović je rekla da njoj nije sporno da neko tvrdi da postoji gej lobi, ali da reč „peder“, sem kad je reč o citatu, redakcije koriste da uvrede. To je, kako je rekla, uvredljiv termin i Komisija mora to jasno da saopšti i da tako pomogne da to postane standard u javnom govoru. Istakla je da je vrlo važno da Komisija prepozna diskriminaciju, jer svojim odlukama utiče na to da li će diskriminiacija biti prepoznata i u javnosti ili ne. Sa ovim se saglasila Tamara Skrozza, koja je zatražila i da Komisija odlučuje o povredi prava na privatnost lekara koji je u tekstu označen kao „narkoman“ i „homoseksualac“, bez obzira što to nije navedeno u žalbi, jer organizacija Da se zna nije ni ovlašćena da se žali u njegovo ime. Stojan Marković je, međutim, rekao da nije za to da se odlučuje o nečemu što nije predmet žalbe, niti se osoba na koju se to odnosi saglasila sa tim. On je istakao i da, po njemu, „peder“ ne mora da bude uvredljiv termin, da u tekstu ima mnogo problematičnijih stvari od toga i dodao da nevladine organizacije ovakvim žalbama instrumentalizuju rad Saveta za štampu. Petar Jeremić je rekao da kriterujum, kao i kada je Komisija odlučivala o upotrebi reči „Šiptar“ recimo, treba da bude da li se neko oseća uvređenim upotrebom takvog termina, te da je zato nesumnjivo da je „peder“ uvreda. Vojkan Kostić je ocenio da termin nije upotrebljen u vrednosno neutralnom kontekstu, već su gej osobe svrstane među kriminalce i pripadnike kartela. Milenko Vasović je rekao da ne treba uvek sankcionisati upotrebu tog termina, ali da u ovom slučaju smatra da je Kodeks time prekršen, jer je tekst napisan da bude uvredljiv i dodao da ne postoje nikakvi dokazi za tvdnje da u Urgentnom centru postoji posebno odeljenje za kriminalce i LGBT osobe. Nakon diskusije, Komisija je najpe sa devet glasova „za“ i jednim „protiv“ prihvatila predlog Tamare Skrozza da se Komisija izjasni i o tome da je Kodeks prekršen i u delu koji se odnosi na zaštitu privatnosti, a zatim sa devet glasova „za“ i jednim „uzdržanim“ da je „Tabloid“ prekršio Kodeks.\n3. Udruženje Da se zna podnelo je žalbu zbog kolumne u kojoj se, između ostalog, „pederi“ označavaju kao osobe posebno sklone oboljevanju od side. Tamara Skrozza je rekla da je nesumnjivo prekršen Kodeks i ovim delom teksta, ali je posebno ukazala na drugi deo u kojem se Romkinje diskriminišu i kao pripadnice romske nacionalnosti i kao žene, upotrebom pogrdnih termina i prostačkim komentarima. Ona je rekla da to ne može da se pravda humorom i da je, osim odredbe koja se odnosi na zabranu diskriminacije, prekršena i odredba o obavezi poštovanja kulture i etike javne reči. Stojan Marković je bio sasvim suprotnog mišljenja, naveo je da je reč o autorskom tekstu, satiričnom prikazu kako se govori u našem društvu. Takođe je rekao i da je protiv toga da se odlučuje o prekršajima Kodeksa na koje nije ukazano u žalbi. Ljiljana Smajlović je rekla da joj je odgovor urednika da je reč o satiri, o priči o tome kako ljudi pričaju prihvatljivo i da treba u ovakvim slučajevima uzeti u obzir i sa kojim ciljem se nešto radi, odnosno da li je postojala namera da se neko diskriminiše i uvredi. Vlado Mareš je takođe istakao da prihvata objašnjenje urednika, ali da je reč o vrlo grubom i neukusnom tekstu, u kojem se, iz želje autora da bude atraktivan, „ide u prostakluk“. Komisija je potom sa devet glasova „za“ i jednim „uzdržanim“ odlučila da se izjašnjava i o tome da su prekšene odredbe koje navela Tamara Skrozza, a zatim sa devet glasova „za“ i jednim „protiv“ da je „Ekspres“ prekršio Kodeks novinara.\n4. Udruženje Da se zna podnelo je žalbu zbog naslova teksta u kojem se prenosi izjava Nebojše Pajkića u kojoj on koristi reč „peder“. Petar Jeremić je u raspravi naglasio da u ovom slučaju ne smatra da je prekršen Kodeks jer je doslovno preneto ono što je Pajkić napisao, te da ne postoji namera redakcije da se neko uvredi. Tamara Skrozza je, međutim, ukazala na to da se isti izraz koristi dva puta i u delu teksta koji nije citat. Ljiljana Smajlović je potvrdila da je trebalo da novinar napiše „gej“ da je redakcija htela da bude korektna, ali da je saglasna sa Jeremićem da nema povrede Kodeksa. Sličnog mišljenja bio je i Milenko Vasović, koji je rekao da mu se u ovom konteksu upotreba reči „peder“ ne čini spornom, jer ne vidi zlu nameru. Nakon diskusije, „za“ odluku da je prekršen Kodeks glasala su dva člana Komisije, „protiv“ je bilo šest, a dva „uzdržana“, tako da nije bilo potrebne većine za odluku.\n5. Miroslav Bogićević je podeo žalbu zbog teksta u kojem su, kako je naveo, objavljene neistinite informacije, kao i zbog odbijanja „Politike“ da objavi njegov odgovor na tekst. Stojan Marković je rekao da je Kodeks prekršen neobjavljivanjem odgovora, ali da ne može da se izjašnjava o tome da li je Bogićević u pravu kada tvrdi da su navodi „Politike“ netačni. Tamara Skrozza je takođe navela da ne bi ulazila u sadržaj teksta, mada joj se čini da ima dovoljno osnova da zaključi da je ono što je objavljeno tačno, ali da je list svakako morao da objavi odgovor. Milenko Vasović je rekao da je, osim toga što nije objavljen odgovor, problem i to što nema „druge strane“ u tekstu, odnsono što nisu pozvali Bogićevića da i on kaže šta ima. Vojkan Kositć je rekao da zapravo ni ne znamo da li su pokušavali da ga pozovu, ali da veruje da je sve u tekstu tačno. Ljiljana Smajlović je predložila da glasa odvojeno o tome da li je Kodeks prekršen tekstom i neobjavljivanjem demantija, jer ona smatra da je neobjavljivanje odgovora svakako prekršaj, ali da je sam tekst nesporan, ekskluzivan i vrlo dobro napisan. Komisija je prihvatila ovaj predlog, pa se najpre izjašnjavala o tome da li je Kodeks prekršen tekstom. Osam članova Komisije glasalo je da nije, dok su dva bila uzdržana. Komisija je jednoglasno odlučila da je „Politika“ prekršila Kodeks time što nije objavila odgovor na tekst.\n6. Udruženje Egal žalilo se na to da portal nije objavio njihov odgovor na tekst koji se odnosi na paradu „Ponos Srbije“, čiji je Egal jedan od organizatora. Članovi Komisije upoznati su i sa tvrdnjama urednica portala da im odgovor nije ni dostavljen, kao i sa tim da smatraju da Savet ne može da se izjašnjava o žalbi na medij koji nije član Saveta. Tamara Skrozza je navela da „Peščanik“ ima samo formular preko kojeg se šalju svi dopisi redakciji i da je podnosiocu žalbe sada praktično nemoguće da dokaže da je poslao odgovor. Ona je istakla da je redakcija portala ovim sebe dovela u poziciju da uvek može da kaže da nešto nije stiglo, što je dugoročno problem. U svakom slučaju, po njenoj oceni, predstavnicima Egala nije omogućeno pravo na odogovor na tekst u kojem su o toj organizaciji iznete uvredljive kvalifikacije. Ljiljana Smajlović je takođe rekla da misli da je ovaj odgovor trebalo objaviti, iako redakcije, naravno, nemaju obavezu da objave svaki odgovor i mogu da se pozovu na to da nije u skladu sa zakonom. Stojan Marković je bio suprotnog mišljenja, naveo je da odgovor ne ispunjava uslove propisane zakonom i da redakcija nije imala obavezu da ga objavi, niti da uputi podnosioca na to da ga izmeni. Vojkan Kostić je, međutim, istakao da u ovom slučaju nije reč o tome da li će se poštovati zakon, nego je stvar dobrog ukusa i kućnog vaspitanja omogućiti nekome da odgovori na tekst koji se odnosi na njega. On je rekao da su urednice „Peščanika“ uložile veliku količinu enegrije da objasne da odgovor nisu ni dobile, iako je u stvari jasno da ne žele da ga objave, jer bi, u suprotnom, to mogle da urade i kada su dobile žalbu. Petar Jeremić je takođe smatrao da Komisija ne treba da se bavi pravnim formalnostima, već Kodeksom koji propisuje da novinar poštuje pravo na odgovor. U ovom slučaju je, rekao je, prilično očigledno da portal ne želi da objavi odgovor. Po završetku rasprave Komisija je sa devet glasova „za“ i jednim „protiv“ odlučila da je prekršen Kodeks.\n7. Direktor portala „Južne vesti“ podneo je žalbu jer je Gradski portal 018 neovlašćeno preuzeo od njih tekst i objavio ga bez navođenja izvora. Vera Didanović je podsetila da je Komisija već utvrdila da je ovo čest problem, posebno kad je reč o lokalnim medjima, te da Komisija mora da jasno ukaže da je reč o ozbiljnom prekršaju Kodeksa. Dragan Đorđević je istakao da Gradksi portal 018, nažalost, često pravi ovakve prekršaje, preuzimajući tekstove i sa drugih medija, a ne samo sa „Južnih vesti“. Komisija je potom jednoglasno odlučila da je prekršen Kodeks u delu koji se odnosi na zaštitu autorstva.\n8. Autonomni ženski centar podneo je žalbu zbog kolumne psihoanalitičara Zorana Milivojevića, u kojoj on, između ostalog, govoreći o slučaju žene i njenog maloletnog deteta koje je ubio njen bivši muž ispred centra za socijalni rad, kaže da se tragedija možda ne bi ni desila „da majka nije ignorisala više odluka suda i sprečavala oca da viđa dete“. Ljiljana Smajlović je rekla da misli da Kodeks nije prekršen jer je reč o dozvoljenom mišljenjui da je ovo primer situacije u kojoj bi trebalo poslati regovanje redakciji na problematične stavove autora i da se na taj način izvrši pritisak na uredništvo da iznese svoj stav o tome. Sličnog mišljenja bio je i Milenko Vasović, koji je ocenio da se autor teksta ogrešio o žrtvu, ali da redakcija nije ničim prekršila Kodeks, niti snosi odgovornost za njegovo mišljenje. Vojkan Tomić se saglasio da Komisija treba da raspravlja o tome da li je „Poltika“ prekršila Kodeks, a ne da ocenjuje mišljenje autora teksta. On je rekao da se sa tim mišljenjem uopšte ne slaže, ali da je reč o nekome za koga u redakciji veruju da je stručan i ne može mu se uskratiti pravo da kaže šta misli. Tamara Skrozza je, međutim, ocenila da tekst prelazi granicu slobode mišljenja. Sporna rečenica, kako je rekla, nije izrečena sa pozicije psihoanalitičara, već je reč o nagađanju kojim se odgovornost prebacuje na žrtvu i abolira počinilac, zbog čega je, pre svega prekršena odredba o obavezi poštovanja dostojanstva žrtava zločina. Vlado Mareš je istakao da je autor teksta poznat kao zagovornik „pater familias filozofije“, pa i ovoga puta nastupa sa te pozicije. Problem je, međutim, što je reč o naknadnoj pameti, nakon monstruoznog zločina, pa je izabran potpuno pogrešan trenutak za ovakav tekst. Vera Didanović je naglasila da se, kao psiholog, užasava onoga što je napisao Milivojević, koji, inače, nazasluženo važi za stručnjaka, a zapravo je šarlatan – lekar opste prakse koji je pohadjao neke kurseve, ali nije psihijatar. Ali, dodala je, ne vidi kako mu list, kao redovnom kolumnisti, može uskratiti mogućnost da napiše ovo što je napisao. Po završetku debate, „za“ odluku da je Kodeks prekršen glasala su tri člana Komisije, „protiv“ je bilo pet, a „uzdržana“ dva, pa za odluku nije bilo potrebne većine od osam glasova.\n9. Autonomni ženski centar i Dragana Matović, građanka iz Vršca, podneli su odvojene žalbe zbog teksta koji je potpisan imenom Petra Veličkovića „forenzičkog psihijatra, sudskog eksperta za poveravanje dece“ iz Montreala, koga je nemoguće pronaći pretragom preko Internet pretraživača, dok je uz tekst objavljena fotografija nemačkog glumca, reditelja i scenariste Andreasa Kaufmana. Žalbe se odnose i na zabranu diskriminacije s obzirom na to da se tekstom „agresivne feministkinje“ optužuju da su „iskoristile tragedije za svoju političku agendu“. Ljiljana Smajlović je predložila da se glasa odvojeno o prekršaju koji je u vezi sa objavljivanjem teksta lažnog autora i o prekršaju koji se odnosi na diskriminatoran sadržaj teksta. Ona je podsetila da je u međuvremenu utvrđeno da je „Politika“, pre ovog, već objavila dva teksta čije autore takođe nije moguće pronaći i da bi Komisija zato trebalo da ukaže i na to da postoji izvestan obrazac po kojem se, u određenom političkom trenutku, objavljuju tekstovi lažnih autora sa ciljanim argumentima, jer je to mnogo ozbilijniji problem od samog objavljivanja komentara iz neproverenog izvora. Navela je i da je moguće da je redakcija obmanutra, odnoso da ih je neko prevario šaljući im te tekstove, ali da bi onda morala da objavi sve što ima u vezi sa tim slučajem i da uvede interne protokole koji bi sprečili da se nešto takvo ponovi. Vera Didanović je podsetila na slučaj sa „Nedeljnikom“ koji je objavio, ispostavilo se, lažan intervju sa Donadlom Trampom, a koja je odmah čitaocima objasnila kako je do toga došlo i stavila na uvid sav materijal u vezi sa tim. Nevena Krivokapić je ukazala da se ljudi, pa ni mediji, još ne snalaze dobro u digitalnom okruženju i moguće je da su prevareni, ali da bi redakcija sada trebalo da uvede neke procedure kako bi se to ubuduće izbeglo. Komisija je zatim jednoglasno odlučila da je Kodeks prekršen u delu koji se odnosi na profesionalnu pažnju i zabranu objavljivanja tekstova autra čiji idenitet nije poznat ili proverljiv. „Za“ odluku da je prekršena i odredba o zabrani diksriminacije glasalo je sedam članova Komisije, „protiv“ su bila dva, a „uzdržan“ jedan, pa nije bilo potrebne većine za odluku.\nSednica je završena u 19.55 sati.


fk partizan golman dušan marković\nPartizan našao zamjenu za Stojkovića - u Moldaviji: Godinama branio u Superligi, stiže na gol crno-bijelih! 0 Podijeli Podijeli na facebook Podijeli na twitter Podijeli na viber Pošalji na mail\nPartizan je ostao bez kapitena Vladimira Stojkovića, a njega bi mogao da zamijeni Dušan Marković.\nVladimir Stojković se pozdravio sa saigračima i oprostio se od navijača pošto se seli u Saudijsku Arabiju, pa tako ostaje upražnjeno mjesto "jedinice" u Partizanu.\nMjesto prvog golmana je privremeno preuzeo Aleksandar Popović, koji je bio praktično bez posla protiv Vojvodine, njegova rezerva je Nemanja Stevanović koji je već godinama u Humskoj, a trener Aleksandar Stanojević nagovijestio je da će konkurencija dodatno biti pojačana.\nTo bi mogao da bude Dušan Marković (23) koji je već dugo na radaru Partizana, a koji je trenutno prvi kandidat za nasljednika Stojkovića, prenosi današnji "Sportski žurnal".\nU pitanju je golman koji se prethodnih godina dokazao u Superligi na golu Rada, ali ih je napustio prije ispadanja u niži rang. Prešao je zimus u Šerif iz Tiraspolja, potencijalnog rivala Crvene zvezde u Evropi, a crno-bijeli će morati da plate obeštećenje za njega.


Šta Tadić misli o gej brakovima - 07.11.2015, Sputnik Srbija\nPredsednik Socijaldemokratske stranke Boris Tadić nije želeo da odgovara na pitanja novinara o istopolnim brakovima, navodeći da je danas tema okupljanje... 07.11.2015, Sputnik Srbija\npolitika, vesti, srbija, boris tadić, aleksandar vulin, sds, sns\n16:50 07.11.2015 (Osveženo: 16:55 07.11.2015)\n© Tanjug / Tanja ValičBoris Tadić i Čedomir Jovanović\n„Danas vam neću odgovarati na to pitanje jer ne želim da razmutim ovu važnu temu na dan kad formiramo snažnu opoziciju ovoj vladi. Neću da nasednem na tu nameru medija, koji su produžena ruka vlasti“, rekao je Tadić novinarima posle tribine u Domu omladine, a upitan kakav je njegov stav o istopolnim brakovima.\nTadić je rekao da mediji čine orkestriranu kampanju sa vlašću, što je, kaže, tragična činjenica zbog koje vlada mora da bude promenjena.\n„Mediji su produžena ruka vlasti, što nije bilo u moje vreme. Mediji su kritikovali vladu i mene, čak i opozicioni mediji devedesetih godina, a toga sad nema“, rekao je Tadić i dodao da veruje da čestiti novinari imaju ozbiljan problem digniteta vlastite profesije.\nTadić je dodao da neće da nasedne na „driblinge koje medijima neko drugi postavlja“, s obzirom na njegovo veliko političko iskustvo.\n„Razgovarate sa ljudima sa velikim iskustvom. Sledeći put se pripremite bolje“, rekao je Tadić novinaru koji mu je postavio to pitanje.\nOn je dodao da će se o istopolnim brakovima razgovarati tokom kampanje za formiranje opozicije, koja je počela danas udruživanjem SDS-a i Liberalno demokratske partije.\nSrpska napredna stranka je ranije danas poručila da se protivi legalizaciji istopolnih brakova i zalaže za brak kao zajednicu muškarca i žene.\nPoslanica u Skupštini Srbije i član Glavnog odbora te stranke Aleksandra Đurović rekla je da je apsolutno većinsko mišljenje građana da još nije vreme da takav korak bude sproveden u Srbiji, a da SNS u potpunosti poštuje volju i mišljenje građana Srbije.\nI ministar za rad, zapošljavanje, boračka i socijalna pitanja Aleksandar Vulin izjavio je danas da se protivi legalizaciji istopolnih brakova i da tako nešto neće potpisati.\nMediji su ranije preneli izjavu predsednika SDS-a Borisa Tadića da treba pravno regulisati bračnu zajednicu osobama istog pola i dozvoliti im i usvajanje dece.


UHAPŠEN ISLAMISTA U BEOGRADU: bio u stalnoj vezi sa vođama ISIS-a\n19. februara, 2022 Vesti iz Srbije Napišite komentar\nJuče je osvanula vest u svim medijima da je I. D. koji je pre nekoliko godina primio islam uhapšen u Beogradu zbog krivičnog dela Javno podsticanje na izvršenje terorističkih dela. On se takođe povezuje sa terorističkim grupama ISIS-a. Navodi da je 2017. utvrđeno da je planirao napad kamionom u Knez Mihajlovoj u Beogradu i da pregazi što više ljudi, na sreću policija je sprečila da se sudbina ljudi iz Španije ponovi i kod nas kao što je I. D. imao za cilj.\nPoznato je da je pre nekoliko godina I. D. primio islam i bio na stalnoj vezi sa vođama ISIS-a, uhapšen je pre pet godina u trenutku dok se pripremao da otme kamion, njime uleti u Knez Mihailovu ulicu i pregazi što više ljudi.\nU njegovom stanu je 2017. godine, laptopu i mobilnom telefonu imao detaljne nacrte i planove napada koji je trebalo da izgleda kao onaj u Barseloni, pre pet godina, kada je Marokanac Junes Abujakub kombijem uleteo u masu ljudi ispred šoping centra na La Rambli. Tada je ubijeno 13, a teško povređeno više od sto ljudi, pišu Novosti.\nTagovi: teroristički napad - uhapšen muškarac - upovezan sa isisom


A. J. 28. februara 2021. 00:11\nViše od četiristo zatvorenika pobeglo je iz zatvora u Haitiju, a vlasti su saopštile da je poginulo 25 osoba. Policija je ubila vođu jedne bande, a poginuo je i upravnik zatvora.\nVlasti Haitija su juče objavile broj zatvorenika koji su pobegli iz zatvora u predgrađu Port o Prensa u četvrtak, tek nakon što su potvrdile da je policija ubila vođu jedne od većih kriminalnih bandi na Haitiju Arnela Džozefa, prenosi RTS.\nPolicija je saopštila da je Džozef ubijen u selu Oster, koje se nalazi 100 kilometara severno od glavnog grada Port o Prensa. Naveli su da je bio na motoru, a da je ubijen i jedan od dvojice muškaraca koji su bili u njegovoj pratnji, preneo je Majami herald.\nDžozef je čekao suđenje po optužbama za silovanje, kidnapovanje, ubistvo i nelegalno posedovanje oružja.\nKontrola nad zatvorom, koji je izgrađen 2012. godine, vraćena je u četvrtak uveče, nakon što su uhapšene desetine zatvorenika.\nStravične slike razorenog Haitija: Najmanje 227 žrtava, stotine…\nFilmsko bekstvo: Zatvorenici pobegli kroz rupu wc šolje (foto)\nOrganizacije civilnog društva i strani zvaničnici izrazili su nezadovoljstvo zbog, kako su naveli, još jednog primera nesposobnosti Haitija da stavi pod kontrolu široko rasprostranjeni kriminal i uredi pravni sistem koji ne funkcioniše dobro.\nHaitibekstvo iz zatvora


Vukosavljević: Moramo da vodimo brigu o svakom kamenu srpske baštine na Kosovu i Metohiji - Radio Kontakt Plus\n13:06, 02.08.2020Izvor: Tanjug / RTV\nMinistar kulture i informisanja, Vladan Vukosavljević, kaže da naše društvo i država nikada ne treba da odustanu od brige za svaki kamen srpske kulturne baštine na Kosovu i Metohiji, jer ona predstavlja duhovnu kolevku našeg nacionalnog identiteta i da Ministarstvo nastoji da ona bude predstavljena širom sveta, jer je i to važno za njen opstanak.\nDa je ta baština sačinjena je od 1300 manastira, crkava, crkvišta i drugih istorijskih svedočanstava materijalne kulture u opasnosti da bude prisvojena najbolje pokazuje reakcija Prištine na knjigu "Hrišćansko naslede Kosova i Metohije", koja je stajala na stočiću tokom sastanka komesara EU za proširenje Olivera Varheljija i predsednika Srbije Aleksandra Vučića u Briselu.\nNa fotografiji na kojoj se vidi knjiga, ministarka spoljnih poslova kosovskih institucija Meljiza Haradinaj Stubla uputila je notu EK uz konstataciju da ta knjiga podstiče mržnju i da je u službi srpske propagande protiv nezavisnosti i suvereniteta Kosova\n"Istorijski gledano prisustvujemo neverovatnim događajima u kojima jedna nacionalna manjina u Srbiji pokušava da prisvoji identitet srpskog naroda otimanjem i uništavanjem pravoslavne srpske kulturne baštine", kaže Vukosavljević.\nOn je podsetio da je Ministarstvo kulture i informisanja do sada imalo vrlo žive kontakte sa Uneskom i da su u brojnim susretima sa njihovim zvaničnicima isticali neophodnost saradnje u zaštiti ugroženih srpskih dobara na Kosovu i Metohiji, te podseća i na pismom Unesko i rimskom papi skrenuli pažnju na održavanje rimokatoličke mise na ostacima crkve u Novom Brdu.\nOn ističe međutim i poseban značaj prezentacije kulturne baštine i navodi da je na portalu za razmenu digitalnih međunarodnih projekata u oblasti kulture koji je ministarstvo početkom godine u cilju promovisanja kulture i umetnosti Srbije širom sveta, trenutno predstavljena reprezentativna izložba o svetskoj baštini na Kosovu i Metohiji, odnosno o slikarstvu manastira Visoki Dečani u preko 700 visoko kvalitetnih fotografija.\n"Očekujemo da u narednom periodu portal obogatimo sa još reprezentativnih izložbi našeg nasleđa sa Kosova i Metohije", kazao je Vukosavljević i dodao da je Ministarstvo kulture i informisanja, u okviru svojih redovnih aktivnosti, u prethodnom periodu podržalo je projekte u Kulturnom centru u Parizu, koji su namenjeni upravo promovisanju kulturne baštine sa Kosova i Metohije.\n"To se pre svega odnosi na izložbu Narodnog muzeja u Beogradu pod nazivom Detalji živopisa katedrale grada Prizrena, Bogorodice Ljeviške, ali i izložbu o razvoju kulture Kosova i Metohije od perioda antike do 20. veka u realizaciji Kancelarije za Kosovo i Metohiju", kazao je Vukosavljević.\n"Na taj način Muzej SPC biće u prilici da u narednom periodu predstavi digitalnu izložbu namenjenu i inostranoj publici", naveo je on.\nTa crkva je godinama bila izložena rušilačkim napadima.\n"Ministarstvo nedavno je odvojilo sredstva kako bi se obnovio zvonik i radovi na krovu završili", kazao je Vukosavljević i poručio da naša država mora konkretno da deluje na zaštiti svoje kulturne baštine na KIM.\n"Osim brige, koja se verbalno izražava, moramo obezbediti i materijalna ulaganja i osnaživanje nadležnih institucija. Učinićemo sve da Republički zavod za zaštitu spomenika kulture učinimo delotvornijim. Isti slučaj je sa Pokrajinskim zavodom za zaštitu spomenika kulture KIM koji je sada izmešten u Leposaviću. Moramo kroz stručnjake, materijalna sredstva, neposrednju saradnju sa međunarodnim institucijama voditi računa o našoj kulturnoj baštini ma gde se ona nalazila", kazao je Vukosavljević.\nNarod koji pritisnut nevoljama dozvoli da njegova kulturna baština biva uništena ili preuzimana ne opstaje na istorijskoj sceni, zaključuje on.


Britanci na tapetu u Moskvi – dve moguće varijante u slučaju Skripalj - Sputnjik Srbija\n11:05 19 Jun 2021\n13:09 21.03.2018 (osveženo 15:04 21.03.2018) Preuzmite kraći link\nBritanske vlasti su ili nesposobne da pruže zaštitu od terorističkog napada na svojoj teritoriji, ili su same izrežirale napad na Skripalja, izjavio je na brifingu direktor Odeljenja za neproliferaciju i kontrolu oružja ruskog Ministarstva spoljnih poslova Vladimir Jermakov.\n„Elementarna logika pokazuje samo dve moguće varijante — britanske vlasti ili nisu sposobne da pruže zaštitu od ove vrste terorističkog napada na svojoj teritoriji, ili su one same direktno ili indirektno, nikoga ni za šta ne optužujem, izrežirale napad na državljanku Rusije“, naglasio je Jermakov.\nNijedna verzija koju je dala Velika Britanija o slučaju trovanja bivšeg pukovnika GRU Sergeja Skripalja nije održiva, rekao je Jermakov.\nOn je dodao da Velika Britanija ne deli sa Rusijom informacije dobijene tokom istrage o trovanju bivšeg pukovnika GRU-a Sergeja Skripalja i njegove ćerke Julije.\n„Britanci sa nama ne dele čak ni informacije dobijene kao rezultat njihove istrage i uopšte ne odgovaraju ni na kakva pitanja Rusije u vezi sa (državljankom Rusije) Julijom Skripalj. Nemamo pouzdane informacije o tome šta se i zašto desilo ruskoj državljanki u poslednje dve nedelje“, istakao je Jermakov.\nMoskva apsolutno nije umešana u trovanje Skripalja, rekao je on.\n„Postaje sve očiglednije da je napad u Solsberiju na Skripalja, najverovatnije, još jedna grubo falsifikovana, nelegalna avantura. Ostaje samo da otkrijemo ko stoji iza ovoga i koje ciljeve je imao“, istakao je Jermakov na brifingu.\n„Jedno je izvesno: Rusija apsolutno nije umešana u ovo, makar iz jednog jednostavnog razloga — za Rusiju je takva avantura jednostavno nedopustiva, ona nam ni po jednom parametru nije profitabilna“, naveo je on.\nMoskva ne isključuje da su svi dokazi o trovanju Skripalja i njegove ćerke već mogli nestati, izjavio je Jermakov.\n„Britanske kolege dale su verziju da je u ovom slučaju upotrebljen bojni otrov. Odmah se nameće pitanje: da li ovi britanski glasnici uopšte znaju šta je bojni otrov? Jer će vam svaki stručnjak reći da bi stvarna upotreba bojnog otrova neizbežno dovela do brojnih žrtava na mestu njegove primene. Prema pričama iz Londona vidimo da je u Solsberiju sasvim drugačija slika“, kazao je on.\nSituacija s trovanjem Skripalja mogla je biti izvedena iz inostranstva, kazao je Jermakov.\n„Ako hoćete tako da izmišljamo, može se zamisliti da se sve ovo moglo izrežirati preko okeana. Na kraju krajeva, nije tajna da najbliži partner Velike Britanije ostaje jedina država koja zvanično čuva najveći arsenal hemijskog oružja na svetu“, pretpostavio je Jermakov.\nOn je rekao da bi se time ova prljava priča oko Solsberija mogla i objasniti. „Naravno, ne bih želeo da ovde kujem neke zavere. Mi se ovim nikako nećemo baviti“, rekao je diplomata.\nRusija namerava da sazna od OZHO na osnovu koje tačke člana 8 Konvencije ova organizacija sarađuje sa Velikom Britanijom u slučaju Skripalja. Član 8 posvećen je strukturi OZHO i raspodeli ovlašćenja između njenih organa, saopšteno je na brifingu.\nStručnjaci Organizacije za zabranu hemijskog oružja (OZHO) stigli su u Veliku Britaniju gde će se sastati sa rukovodstvom vojne naučno-tehničke laboratorije u Porton Daunu i sa predstavnicima Skotland jarda kako bi razgovarali o procesu prenosa uzoraka za ispitivanje supstance kojim su Skripalj i njegova ćerka otrovani. Inače, OZHO je ranije zvanično potvrdila da je Rusija uništila svoje zalihe hemijskog oružja.\n„U zaključku bih želeo da naglasim da mi veoma pažljivo pratimo razvoj situacije oko slučaja Skripalj. Beležimo apsolutno sve detalje. Uvereni smo da će autori i učesnici ove provokacije ipak biti kažnjeni“, rekao je Jermakov i dodao da „Rusija nikoga ni za šta ne krivi, pa vas molim da ne izvrćete u svojim državama ono što zaista govorimo“.\nKomentar Ministarstva odbrane\nVelika Britanija bila je i ostaje jedna od država koje sprovode program za stvaranje novog hemijskog oružja od 1970-ih godina prošlog veka, izjavio je načelnik trupa za radijacionu, hemijsku i biološku zaštitu Rusije, Igor Kirilov.\nOn je dodao da Britanija ima ogromno iskustvo i znanje u razvoju takvih supstanci.\nLaboratorija Porton Daun u Velikoj Britaniji koristi se za izvođenje eksperimenata sa hemijskim oružjem, rekao je Kirilov.\n„Jedan od najznačajnijih objekata u Velikoj Britaniji koji se bave razvojem i proučavanjem toksičnih supstanci, je laboratorija Porton Daun, koja se srećnim slučajem nalazi nekoliko kilometara od grada Solsberi. Dobro je poznata činjenica izvođenje čudnih eksperimenata na Ronaldu Medisonu i 360 drugih građana za izučavanje bojevog otrova sarina na čoveka. Do danas laboratorija Porton Daun je tajni objekat koji se bavi preradom starih uzoraka hemijskog oružja i sprovođenjem eksperimenata pod izgovorom razvoja zaštitnih mera od izlaganja hemijskom i biološkom oružju“, objasnio je Kirilov.\nFormulu takozvanog bojnog otrova „Novičok“ objavio je Vil Mirzajanov koji radi u SAD. Činjenica da je on objavio ovu formulu Rusija smatra saučesništvom terorizmu, istakao je Kirilov.\nPrema njegovim rečima, sve „neosnovane optužbe“ na račun Rusije formiraju se isključivo na osnovu intervjua Vila Mirzajanova koji je 1996. emigrirao u Sjedinjene Američke Države. „On trenutno živi i radi za američku vladu u Prinstonu, u državi Nju Džerzi“, rekao je Kirilov.\n„Kao što se i očekivalo, britanska strana nije pružila nikakve realne dokaze. Zahtevi za uzajamne konsultacije, objašnjenje i dostavljanje uzoraka sa mesta tragedije su ignorisani“, naveo je Kirilov.\nOn smatra da se Velika Britanija boji da sprovede objektivnu istragu.\nMinistarstvo spoljnih poslova Rusije pozvalo je 21. marta sve strane ambasadore akreditovane u Rusiji na sastanak sa rukovodstvom i stručnjacima Odeljenja za neproliferaciju i kontrolu naoružanja. Planirano je da se na sastanku raspravlja o izjavi Londona o upotrebi otrovnih supstanci.\nSastanku nisu prisustvovali ambasadori Velike Britanije, SAD, Kine i Francuske.\nU britanskom gradu Solsberi 4. marta su otrovani bivši pukovnik Glavne operativne uprave Rusije (GRU), Sergej Skripalj, koji je radio za britanske obaveštajne službe, i njegova ćerka Julija. Britanska strana tvrdi da je u trovanje Skripaljevih supstancom A234 umešana Rusija.


Od četvrtka do četvrtka, gost advokat Goran Petronijević - 22.07.2021, Sputnik Srbija\nOd četvrtka do četvrtka, gost advokat Goran Petronijević\nTurski predsednik najavio da će lobirati za nezavisnost Kosova i da će o tome razgovarati sa američkim kolegom. Izveštaj Gideona Grajfa potvrdio da u... 22.07.2021, Sputnik Srbija\nSve su ovo teme o kojima u emisiji Radio Sputnjika „Od četvrtka do četvrtka“ razgovaramo sa advokatom Goranom Petronijevićem. Pitamo ga da li turski predsednik ima političku moć da utiče na ostale evropske ili muslimanske zemlje da priznaju kosovsku nezavisnost. Zbog čega planira da priča sa američkim predsednikom o takozvanom Kosovu?Šta je Aljbin Kurti pokušao da izdejstvuje optuživši Srbiju za tri genocida nas Albancima? Kakve će posledice imati izveštaj Nezavisne međunarodne komisije za istraživanje stradanja svih naroda u srebreničkoj regiji u periodu 1992-1995. koju je predvodio izraelski istoričar Gideon Grajf? Šta je rešenje parlamentarne krize u CG? Ko profitira od povlačenja američkih snaga iz Avganistana i da li iste interesne grupe prebacuju oružje za radikalne grupe iz Ukrajine u Belorusiju?Emisija koju vodi i uređuje Nataša Milosavljević emituje se svakog četvrtka u 21 sat na talasima Radija Studio B i na našem Jutjub kanalu.\ngoran petronijević, od četvrtka do četvrtka, sputnjik radio\n19:00 22.07.2021 (Osveženo: 10:53 23.07.2021)\nOd četvrtka do četvrtka 22.07.\nTurski predsednik najavio da će lobirati za nezavisnost Kosova i da će o tome razgovarati sa američkim kolegom. Izveštaj Gideona Grajfa potvrdio da u Srebrenici nije bilo genocida. Dok se Amerikanci povlače iz Avganistana, provincije na severu postaju nova žarišta, a Moskva upozorava da se iz Ukrajine u Belorusiju uvozi radikalno oružje.\nSve su ovo teme o kojima u emisiji Radio Sputnjika „Od četvrtka do četvrtka“ razgovaramo sa advokatom Goranom Petronijevićem. Pitamo ga da li turski predsednik ima političku moć da utiče na ostale evropske ili muslimanske zemlje da priznaju kosovsku nezavisnost. Zbog čega planira da priča sa američkim predsednikom o takozvanom Kosovu?\nŠta je Aljbin Kurti pokušao da izdejstvuje optuživši Srbiju za tri genocida nas Albancima? Kakve će posledice imati izveštaj Nezavisne međunarodne komisije za istraživanje stradanja svih naroda u srebreničkoj regiji u periodu 1992-1995. koju je predvodio izraelski istoričar Gideon Grajf? Šta je rešenje parlamentarne krize u CG? Ko profitira od povlačenja američkih snaga iz Avganistana i da li iste interesne grupe prebacuju oružje za radikalne grupe iz Ukrajine u Belorusiju?\nEmisija koju vodi i uređuje Nataša Milosavljević emituje se svakog četvrtka u 21 sat na talasima Radija Studio B i na našem Jutjub kanalu.


pink.rs | Stefanović: Savet za nacionalnu bezbednost poslednjih godina napravio veliki iskorak u predviđanju potencijalnih kriza (FOTO)\nStefanović: Savet za nacionalnu bezbednost poslednjih godina napravio veliki iskorak u predviđanju potencijalnih kriza (FOTO)\nPotpredsednik Vlade Republike Srbije i ministar unutrašnjih poslova dr Nebojša Stefanović rekao je danas da je Savet za nacionalnu bezbednost poslednjih nekoliko godina napravio veliki iskorak i da je dobro predviđao potencijalne krize.\nStefanović je, tokom predavanja polaznicima 63. klase generalštabnog usavršavanja Škole nacionalne odbrane, istakao da je ponosan na ono što su predsednik Srbije Aleksandar Vučić i Savet za nacionalnu bezbednost, kojim rukovodi, uradili u prethodnih nekoliko godina u smislu predviđanja izazova u bezbednosnom, ali i ekonomskom smislu.\n- Bezbednost nije samo odsustvo nebezbednosti. Ona znači i da imamo dovolјno novca u novčaniku, jer tamo gde imate siromaštvo, tamo se generiše i veliki broj kriza - rekao je ministar, tokom predavanja koje je bilo posvećeno radu Saveta za nacionalnu bezbednost i Biroa za koordinaciju službi bezbednosti.\nStefanović, koji je i sekretar Saveta i šef Biroa za koordinaciju službi bezbednosti, osvrnuo se i na klјučnu ulogu Saveta za nacionalnu bezbednost, kao i šta su mere koje država preduzima i šta je odgovor Republike Srbije u smislu korišćenja svih delova sistema bezbednosti.\n- Klјučna aktivnost Saveta je da prati dešavanja u našem regionu, Evropi i svetu i da nam ukaže šta nas u narednim godinama očekuje, kako bismo bili spremni - objasnio je ministar.\nTokom drugog dela predavanja, koje je bilo posvećeno izazovima u radu Ministarstva unutrašnjih poslova i odnosima sa Ministarstvom odbrane, Stefanović je istakao da smatra da je pronađen dobar modalitet da saradnja policije i vojske bude što bolјa.\n- Bez bliske saradnje ne možemo da govorimo ni o Strategiji nacionalne bezbednosti, a ni o Strategiji odbrane. Ove strategije, koje smo nedavno usvojili, nam u širem smislu daju odgovore šta naši sistemi bezbednosti treba da rade, šta treba da bude njihovo težište u radu, šta su naši zadaci, a šta najveći izazovi - istakao je Stefanović.\nOn je podsetio i na saradnju policije i vojske tokom poplava 2014. godine kada se videlo, kako je rekao, da bliska saradnja daje rezultate.\n- U cilјu praćenja migrantske krize uspostavili smo saradnju i 2016. godine kada je napravlјena Komanda zajedničkih snaga za obezbeđivanje državne granice, jer policija nije imala dovolјno kapaciteta da to sam uradi, zbog obalјanja drugih redovnih zadataka - podsetio je Stefanović.\nOn se osvrnuo i na više od 30 zajedničkih vežbi koje su policija i vojska izvele prethodnih godina.\n- Obavili smo veliki broj zajedničkih vežbi različitog karaktera, koje su imale za cilј da pokažu spremnost, obučenost i uigranost jedinica policije i vojske. Zajednička vežba „Čelik“, koju smo imali 2017. godine, pokazala je dobre operativne sposobnosti i kako bi izgledalo sadejstvo u nekim slučajevima. Meni je jedna od najdražih bila vežba „Vek pobednika“ 2018. godine, jer je bila najrealnije predstavlјena - poručio je Stefanović.\nStefanović imenovan za SEKRETARA ZA NACIONALNU BEZBEDNOST\nStefanović: Srpska i nemačka policija, u poslednjih nekoliko godina, imale odlične rezultate u zajedničkim akcijama (FOTO)\nStefanović odveo decu poginulih pripadnika MUP u obilazak Helikopterske jedinice: Žrtvu vaših roditelja nikada nećemo zaboraviti\nStefanović sa ambasadorom Koreje: Sajber bezbednost predstavlja veliko pitanje za svaku zemlju u svetu (FOTO)